url: =Pasian Lungtuak Nasep - Zomi Adventist Innkuan\nPasian Lungtuak Nasep\nMihingte lungtuak a nasep nuamin manpha a, i nasepsakte’ lungtuaklohna banga sepsak pen anuam het lo ahi hi. Tua hi a, Pasian lungtuaka nasepna pen mihingte lungtuak a nasep sangin manphazaw a, leitung nuntak sung dingin thupha, leh sih khit cianga tawntung nuntakna hong pia thei ahih manin, Pasian lungtuak nasepna in bangte hi hiam cih kanhuai mahmah hi. Tua ahih manin, Pasian lungtuak nasep bangte hi hiam? Cih tawmkhat kikum dih ni :\n1. Mission nasep : “Mission” cih pen ‘Lungdamna Thu tangko’ ci ziau leng kikhial lua lawmlawm lo ding hi. Pasian in Eden huanah mite a koih laiin, mite in singgah nekloh ding a nekna uh hanga Pasian a buksanna uh panin Pasian in a mangthang mite zon kipan hi (Gen. 3:9). “Mission nasep a pan Pasian hi”, ci leng kikhial lo ding hi. Tua banah a si ding leitung mite hong gumkhia dingin a Tapa Topa Jesu Khris leitungah hong sawl hi.\nLungdamna thu a thei nailote kiangah hilh nasepna pen a manpha mahmah nasepna hi a, Pawlpi a omna hang zong ahi hi. Jesu in nungzuite kiangah, leitung mun khempeuhah vak kawikawi a, mi khempeuh tungah Lungdamna Thu puak dingin vaikhak hi (Matt 28:19, Mark 16:15, Acts 1:8). Mission nasem dingin a kuankhia (missionary) leh a panpihte (supporters) a om kisam hi. Mission nasem a kuankhia missionaryte in Pasian a thei nailote kiangah Pasian thu hilhin, mual leh guam kan tanin, thosi thovai lakah, gal le sa lakah zong Pasian adingin na sem ahih manin Pasian in thupha pia-in, a nasep gah (result) hoihin, lawhcing uh hi. America gam pekpan Zogam mualdawnah mission nasepna hangin gup-ngahmi khangin, a thei nailo mite in Pasian theihlawh a, khalam leh pumpi khantohna kingah lawh hi. Tua thupha hong tunte innkuan pen tuni ciang dong “Sangmangte Innkuan”ciin ki-it, kingai, kithupi-ngaihsut mahmah hi.\nTua missionaryte nasep theih nadingin thungetna leh sum tawh a panpih a om kul a, a sai dingin kipawlna/Pawlpi a om kul hi. A kuankhiate kipiakzawhna a thupi mahmah banah, a panpihte in zong Pasian tungpan a kipiakna zahzah un thupha ngah hi.\nMite in mission nasepna pen, “Pasian lungtuak nasepna hi”, cih na phawk mahmah uh hi. C. H. Spurgeon in, “Satan nasepna lakah a lawhcing pen in piangthak te’n kha mangthang vei lo a, vai dang a buaipih uh ahi hi,” ci a, Oswald J. Smith in, “Pawlpi cidamlote damsak theih nading zatui hoih penin mission nasep ahi hi”, na ci hi. Tua hi a, Pasian in hoih a sak nasepna ahih manin vangnei-in, muibunin, Pawlpi cidamna zong ahi hi.\nTuhun ciangin Pawlpi hatna pen Headquarters hoih leh hoihloh, nasem tam leh tawm, pawlpi members tam leh tamloh lamah kiteh masa lo a, Pasian lungtuak Mission nasepna-ah a dinmun (strength) uh ki-en zaw hi.\nSee also Pasian Sathau Nilhte Zahtakna\n2. Thungetna : Thungetna pen nasep lian khat hi. Pasian tawh kihona leh deih ngetna hi. Vang nei-in manpha hi. Mathai 7:7 sungah, “Ngen un na nget uh leh hong pia ding hi” ci a, Ama tungah i ngetna pen Ama lungtuak sepna ahi hi. America gam pen ‘thungetna tawh a kiphutkhia gam’ kici a, tua mah bangin a gam zong nuamin, kilemna leh daihna om a, mipite zong pil hi. “USAte Upadi (constitution) pen thungetna tawh a kibawl hi”, kici hi. Tua banga a kibawl pen a kibawlna a sawt mahmah hangin tu hun ciang dong leitungah Upadi hoihpente lakah khat ahi hi. Yonggi Cho, Yoida Full Gospel Church, Seol, S. Korea phuankhiapa in “Pawlpi khantohna ding leh khanlawh nading thupha kong honna tawhtang (key) pen thungetna ahi hi” ci hi. John Wesley in, “Thungetna pen Pawlpi sumgum/gamh manpha pen ahi hi,” na ci a, Andrew Murray in, “Thungetna pen eima sunga om Kha Siangtho tehna hi” na ci hi. Pasian mizat, a nasem minthangte thunget ahat mi ahi uh hi. Tua ahih manin thungetna pen ‘Pasian’ thukimpih’ ahi cih kithei hi.\n3. Upna tawh kalsuanna : Pasian in Abraham thupha a piak nadingin a kamciamna mun leh mual, zuan dingin ama tennasa gam, a beh, a khua le tui, a pa inn panin a theih nailoh gam zuan dingin a paikhiatna hang pen Upna hang ahi hi. Moses in Pasian thuciamna muangin, “Nang tawh kong omkhawm ding hi (Pai. 3:12a)”, a cihna umin na sem ahih manin Israel mite Izipt panin pikhia a, San Tuipi kantanpihin, a mite hoih takin makaih thei hi. A lawmte in Jericho khuapi zo dinga a kingaihsutloh laiun, Joshua in Pasian muanna nei a, ‘Zawhpih dinga, tua leitang Pasian in pia khin hi (Josh. 2:24)’, cih thei-in, Upna leh muan-ngamna tawh kalsuan ahih manin zo takpi hi. Israel galkapte in a lau mahmah dawibia Goliath pen David in Pasian hatna muangin, “Pasian in Humpinelkai khecin leh Vom khecin pana hong hotkhiat bangin hih mipa khutsung panin hong honkhia ding hi (I Sam. 17:37)”, ci-in upna tawh genin kalsuan a, zo takpi hi. Khristian nuntakna-ah Upna tawh kalsuan ngamna kisam mahmah hi. Upna tawh kal i suan ciangin Pasian in hong thukimpihin, i sep i bawlna-ah kilawhcing hi.\n4. Mi huh / panpih : La khat in, “Pia in, pia in, ngahna sangin piakna-ah thupha omzaw hi” na ci hi. A piakhia, a kipiakhiate mahin thupha sang uh a, a pia tamte hau semsem hi. Pasian in eima kipiakna zahzahin hong zang hi. Meigongnu in kial tun laiin Elijah an a vakna hangin guahzuk mateng a bel sungah annel bei ngei lo a, um sungah sathau zong kiam ngei lo hi (I Kum 17:16). Tua banah a tapa a si zong damkik hi (I Kum 17:17-24). Mi huhna a piate pen amau zong huh a kul hun ciangin Pasian in a panpih ding mi sawl hi. Kumpi Saul tapa Jonathan in, apa in David thah a sawm thu a hilhna hang, leh David a si ding kimlai a hotkhiatna hangin, a sih khit ciangin ama tapa khezaw Mefibosheth in kumpi David sabuaiah an ne-in, deihsakna tuamtuam ngahin, nuam takin om thei hi (2 Sam. 9:7). Mother Teresa in khua lakah mi vakthap, a huh ding a om lo, mite pampaih leh a kinawlkhin mite panpih ahih manin, Pasian in thupha tampi pia a, a sih zawh ciangin zong mite in phawkden uh hi.\n5. Siangtho Biakpiakna : Pasian mizat minthangte biakpiakna a hahkat mi ahi uh hi. Abraham in Ur khua pan a paikhiat ciangin a tunna munmunah biakna tau lam hi. (Gen. 12:7; 12:8). Pasian a zahtakna hangin Pasian in thupha pia a, MINAMTE’ PA cih ngahlawh liang hi. Jakob in a sanggampa kiangpanin a taikhiatna-ah biakna tau bawl hi (Gen. 35:7). Pasian in amin Israel ciin a kheelsakna, thupha a piakna munah Suangkhuam khat phutin, biakna pia hi (Gen 35:9-15). Daniel in ni khat in Jerusalem lam ngain, a tawlet honsain thumvei khutdin-in thungen tawntung hi (Dan. 6:10). Daniel biakpiakna hangin kumpi Darius in Pasian zahtak lawh hi (Dan. 6:26). Daniel biakpiakna hangin a thu maanlo gam ukpite leh a innkuanpihte in a gitlohna uh sihpih hi (Dan 6:24).\nBiakpiakna man lo zong om a, lauhuai mahmah hi. Pasian thu mang loin Saul in Bawngtal & Tuu ahoih nonote Gilgal munah biakna piain siampi na sem a, tua in Pasian hehsak hi (I Sam. 15:13-23) Tua zawh ciangin biakpiakna a piakkik hangin Pasian in sang thei nawn lo hi. Siampi Eli tate’n Topa zahtak loin Siampite leh a nasemte vante zangin, Israelte tungah Siampite bek i sep theih sem uh a, Topa tungah biakpiakna thupiseh lo uh ahih manin, Pasian in samsia hi (I Sam. 2:30-36)\nThukhupna :Pasian lungtuak nasep a sem mimal, innkuan, pawlpi, khua, minam, leh gamte khangtoin, simzawhloh thupha tawh Pasian in phungvuh hi. Pasian lungtuak nasep a sem masa U.S, U.K., S.Koreate leitungah a khangto penpente hi uh a, Mikang minam, Lungdamna Thu a taangko masate tuciang dong minam lian leh mite thupi ngaihsut ahi uh hi. Zomite’n zong Pasian lungtuak nasep i sep leh i innkuan, i khua, i pawlpi, i gam, leh i minam khangtoin, mite zahtak kisuak ding hi.\n(ZBCM Laigelh Kidemna 2010 – 2011, 3rd Position.)\nPrev post SINGLAMTEH LONGAL\nNext post Thupha Natna


timestamp: atn

url: =Mimal Picinna Ding | Tongsan\nMihing khat a picin theihna ding (or) a khatoh theihna dingin leitung mipil ten atom in khenpi (4) in khen uh hi. Hih pen mimal dinmun kisitna piciang zong kicithei hi.\nEng Neihlohna Mun (Comfort Zone): Eng Neihlohna sungah ii om ciangin lungmuanna, ei-le-ei kimuanna khat kinei ci hi. I kiim i paam ah i en omlo, awlmawh luat neihlohna mun hi-in a nuam mahmah mun ahi hi. Eng neihlohna mun ahih hangin a pil pen, a haupen, a siam pen hilo in; pilna, hauhna, siamna neite eng loin, i nuntakna nuam i sakna cihna hizaw hi. Tua hi a, namkhat pen genleng awlmawh neihlona mun zong kici thei hi. Hih mun pan i pialkhak ding pen haksa ahih manin mitampi kidiahcip thei hi.\nLauna Mun (Fear Zone): Eng Neihlohna mun pan puapialto leng launa, dahna, cihte-in hong zui pah hi. Banghang hiam cih le bangmah i theihloh lam i neihloh lam, i hihloh lam kithei ahihman in lauthawng in ki om a, ei le ei kimuanna zong hong bei vat hi. Tua sung pen mipil ten launa mun (Fear Zone) na ci uhhi. Tua mun i om hun sungah paulap tam deuh hi ci citciat hi. Khialhna, mawhna khat peuh i hihkhak ciangin kei hang hi kei, tua (or) hih hang hi ci-in paulap kizong phadeuh ci hi. Hih mun pen mi khat peuhpeuh-ii thugenna, kamsiamna, lai-at nate in i nuntakna hong huzaap zo mahmah hi. Kammal hoihlo in zangleng molhtum aa i om hunsung zong kici thei hi\nSinna Mun (Learning Zone): I gensa launa pan kalkhat khuadakto lai leng Sinna (Learning Zone) ci-in ki ciamteh hi. Hih mun pen khantohnang’ ii kipatna mun zong cih theih phial hi. Hihmun pen siamna, pilna, thutheihna khat peuhpeuh i sinna mun ahi hi. Tua a hihman in a nuamlo mun le haksatna zong akituak phat deuhna mun zong kici thei hi.\nPicinna Mun (Growth Zone): A tawpna kalsuanto lai leng Picinna Mun (Growth Zone) hi kici hi. (Ei-kam in khantohna mun) zong kicithei hi. Hih mun pen ngimna, tupna i zonna mun hi. Sinna mun i omlai aa i sinsa pilna, siamnate tawh bang sem ding k ahiam, bangci khuasa ding k ahiam cihna mun ahi hi. Sunmang a neisate-in i sunmang sungah kidiah in a tangtun theihnang’ sepna mun hi. Kam maldang khatin gen leng ka nuntak sung bangsem ding, maikum sung bang bawl ding cih bangin ngimna kician neihna mun hi.\nHih pen a hoih pen zong hithei hilo thei a, mikim zattheih zong hilo thei / hikha thei hi. A hi zongin, a huamkim in kiteh leng i dinmun hong thei sak gige thukhat bek thamlo-in picin nading lamlak thuhoih khat hiding cih um ing. Picin ding lam manawh i hiam, awlmwh neilo aa ei-le-ei kipum muanna munah nuamsa in i om hiam cih kisit ding kiphawksak nuam hi hang. Hih lai-ii deihna bulpi huam kimin enkik leng sinna om kei le khantohna omlo cihna hi.\nHih bang thu i gen ciang Eng Neihlohna Mun (Comfort Zone) ah omlo ding cihna hizaw lo-in tua munah i om ciang picin nading haksa hi cih a gennuam bek i hi-a, tuamun ah om ding a kisap mahmah hun zong omkha theiding hi cih kitheisak nuam hi hang.\n(By: Thang Deih Tuang)


url: =Rev. Kai Cin Mang (BOM) Tawh Holimna\nARTICLES Interview Rev. Kai Cin Mang (BOM) Tawh Holimna\nLast Updated on Saturday, 23 November 2013 21:49\tWritten by Tongsan Admin\tMonday, 24 June 2013 18:39\nZosuan Tuailai Khawmpi zanga Tedim khua-ah ka om sung, June 7, 2013 zingsangin Tedim khua sunga tagah leh mi gentheite a khual, itna tak tawh a kem Rev. Kai Cin Mang, Founder & President, Bethesda Orphanage Ministry (BOM) tawh kiholimna hun nuam tak, Upa T. Thang leh Upa Nang Sian Mung’ kithuahpihna tawh nei thei ka hih manin lungdam ing (Sawm = T. Sawm Lian, Rev. Mang = Rev. Kai Cin Mang).\nSawm: Hih banga kiholim nading hun hoih nong bawlsak manin lungdam. Amasa in na nu leh pa min, zi le taleh hih mun na tun dan uh nong gen thei diam?\nRev. Mang: Kei zong lungdam ing. Ka pa pen Kai Khan Dal (Thawmte beh) hi a, ka nu pen Man Ngaih Niang hi. Kum 1956 September 25 in suakin, kum 1958 in Tedim khua ka tung uh hi. Ka zi pen Pa Gin Khup leh Nu Niang Za Vungte tanu, Dim Sian Ngai hi a, kum 1987 in kiteng ung.\nSawm : Na sangkahna tawh kisai nong hilh thei diam?\nRev. Mang: Tedim sangpi-ah tan lang pan tan sawm ciang ka kah hi. Kum 1975 in galkap ah lutin kum 1977 in ka khawlkik hi. Kum 1985 in piangthakin, 1986 in Faith Baptist Bible College (FBBC) ah Lai Siangtho sang ka kah hi. Ko pen a first batch hi ung. Ka sangkah lai, a kum nihna (1987) ciang zi ka nei a, 1991 kumin B.A. B.S ka ngah hi. Tua banah kum 2011 in M. Min zong ka ngah hi.\nSawm: Na lai sim sungin haksa na sak pen bang hiam?\nRev. Mang: Kei pen pu le pa ngeina tawh a khangkhia ka hi a, dawi kithoihna innkuan pana khangkhia ka hi hi. Ka pianthak ma-in Tedim kualah lawki makai sem den ka hih manin leh unau lakah upen ka hih manin ka pianthak ciangin haksatna tampi om a, ka nu leh ka pa lungkim thei vet lo uh hi. Hong gen sau pak leng, ka nu leh pate pen Mizogamah a om lai-un Tapidaw ngeina zong a theisa ahi uh hi. Ahi zongin limsang (hlimsang) kici pawl a muh uh ciangin tapidaw hih pen ut ngiat lo uh a, lipkhap uh hi.\nTua bang innkuan sung pana khangkhia ka hih manin, ka pianthak ciangin Pasian nasep ding bek utin ka nei hi. Siamna nei lopi-in Pasian na ka sep suak ding ka lungkim zo lo ahih manin Lai Siangtho ka sin a, tua munah zong haksatna tampi om hi. Siate in Lai Siangtho hong piak khawng uh pen inn sungah ka lutpih ciangin ka pa in thei lianlian a, inn sungah zong tawi ngam loin, dai peuhah ka selsim hi.\nKa gensa mah bangin, ka pianthak ciangin FFBC ah sang ka kah ciangin, zingsang pai baih kul a, nitak cih hak kul hi. Zing ann pen ka pai hun ding ciangin min man lo den a, ka cih ciangin zong annkhing om nawn lo den phial hi. Tua banga ka hatsatna thu Sia Do Suan Mung in thei ahih manin hehpihna tawh piada zatin hong zangin, hong huhna hang tawh kum 4 ciangin degree ka ngah hi. Tua banah ka laisim sungin Tedim EBC numei hanciam pawlin laikung laidal hong sikh uh ahih manin lungdam ing. Ka gennop lianpi-ah, Pasian lamah nakpi takin pan la-in, na i sep ciangin i lang lamah pang dingin satan in i nu leh pa, innkuanpihte peuh hong zang hi. Tua pen haksa sa mahmah ing.\nSawm: Aw, thupi ei. Ahih leh na nu leh na pate in tuazah ta in tapidaw na suah ding hong do uh ci leng, amau a nuntak sungun a piangthak man uh hiam?\nRev. Mang: Ka nu leh pate in tua banga tapidaw ka suah ding hong nak dal mahmah uh hangin, amau dam sungin piangthak in tapidaw suak uh ahih manin ka lungdam hi.\nSawm: Ahih leh, hih BOM hong kipatkhiatzia leh hih tawh kisai tom kim cingin nong gen thei diam?\nRev. Mang: BOM pen kum 1996 Jan 14 in a thu-in kipan photin, signboard suangin apna nei ung. Ko nupa pen Myomah ah sai bawlin, tua munah ka teeng pah uh hi. Ka inn sap uh pen neu lua mahmah ahih manin ka lupna uh leh sai kizom pah hi. Kha khat khit ciangin naupang khat hong kipia a, tua ka omna uh inn pen neu lua mahmah ahih manin inn sap ding dang zongin, inn khat ka mu uh a, a sap hong la loin a khawnkhongin hong omsak lai uh ahih manin lungdam mahmah ung.\nPasian in hong it ding mi hong pia a, sawt loin Nu Buah in Sakollam vengah inn hong leisakin, tua inn pen Siapi Vul Cin Thang in NGO huhna tawh hong puahsak hi. Kum 2000 panin tu-a i omna mun pen lei kipan a, innmun 50 bang kilei (mi hong pia zong om) a, 15 Hectare a zai hi. Mai lamah Pasian in pha a sak leh lei beh lai dingin ngaihsun ing. Genthei tagah, a kem a don ding om lo, huh leh panpih a kisam, Jesu in zong a it mahmah naupangte in Pasian itna a theih nading leh, Pasian deihna banga guihtheih-khamtheih a zat khakloh nading uh leh, nuntak-khuasuak nading siamna khatpeuh a neihzawh nading uha pattah pen hih BOM ngimna bulpi ahi hi.\nSawm: Naupang tawh kisai-in, deihsak tuam (priority) om maw, ahih kei leh hong kipia peuhpeuh sang lel? Nangpang bangzah om thei ding cih ciangtan a om hiam?\nRev. Mang: Hih muna om dingin naupang pen a kideih tuam om mah. 1) Nu leh pa nei lo, a kem a vaak om lote 2) Nu nei lote 3) Pa nei lote 4) Nu leh pa nei napi, a nu leh pate in kem zo lo a, hong apte uh cih bang hi. A kipat cilin Pasian nasem tate zong kikoih hi.\nNaupang pen kum 5 – 12 kikal kila a, amau a ut sung uh, amau le amau kivak thei dinga a picin ciang uh kikem nuam hi. College a kah uh leh zong sum le pai bei teng sikhsak ding; tu banah siamna tuamtuam a ngah theih nading un hanciam pih ding a sawm hi ung. Naupang om ding zah tawh kizui-in ciangtan om kei. Ei kep dinga kilawm hong pai leh, tua pen Pasian in ama kivak nading leh a kisam tuamtuam tawh hong sulzuih ding hi, cih upna tawh kal a kisuan hi.\nSawm: BOM in haksatna a tuakte nong gen thei diam?\nRev. Mang: Haksatna bel tam mahmah cih ding hi. Tuate lak panin – Naupang, kep ding a hong kipiate pen, sangkhak khawng ciangin leh, nasem silbawl thei ahih uh ciangin a tha uh iplahin hong la om thei a, lo kho ding, singpua ding, leiseek bawl a Tonsim kiim a sum thalawh ding peuh in deih uh ahih manin, tua pen hoih ka sa het kei uh hi. Bang hang hiam cih leh, hih munah picing lian nai lo uh ahih manin, a paikhiat uh ciangin sum le pai zeekin, suakta lua uh ahih manin zangkhial thei uh hi.\nNu leh pa pawlkhat in na sem sak lo, ann huan, lo khoh zong siam lo ciin hong gensia pawl om, na semsak leng, na limsepsak lua a ci pawl zong om. Tua manin a tawlhuai lua lo nasep tuamtuam sep kisinsakin, a picingzaw deuh khat leh a neu khat ka kithuahsak zel uh hi. Ahih hangin ka huan khawh ding khawng uh pen naupangte semsak loin midang ka cial zel uh hi. Tua banah, sum le pai leh a mi mahmah-ah haksatna tampi om hi. Huhna ngah ding baih lo a, sai pana kimu tawmte khawng tawh kal kisuan ahih manin nek ding neihloh dekdek hun bang om hi. Ahi zongin a lungdamhuaiah, mite in hong hehpihin, a vante uh a ba in hong pia zel uh ahih manin lungdam ung.\nSawm : Tulaitaka BOM in a kisap lianpen a na ngaihsut bang hiam?\nRev. Mang: Kisap tampi lakah, naupangte limtaka lai a hilh thei ding om leh tua kisam sa pen ing. Kumpite khasum hong khan ciangin, mi hoih ngah ding baih lo a, a khasum lah kumpite aa zah kipia zo lo ahih manin mi hoihte in hih muna sep ding iplah lo uh hi. A kipia zo mi bang omin, naupangte itna tak tawh, sum le pai lametna sangin itna a bulphuh om leh, tua banah khut siamna leh siamna tuamtuam tawh naupangte a sinsak ngiat ding om leh tua kisam sa pen ing.\nSawm : Ahih leh, hih BOM ii mailam kalsuan zia ding bang geelna om hiam?\nRev. Mang: Ko lam panin tuaci bangin pai ni, ciin geelkholh luatna zong om kei. Pasian hong makaihna bangbang a pai ding hi mai hi. Pasian tungah kinga in, pilna lam leh khutsiam lam sina mai lamah kinei thei leh lunggulhna bel om hi. Bangbang ahi zongin Pasian bek mah muan leh kingakna bel in nei ung.\nSawm: Huhna lam tawh kisai-in, gamdang panin huhna ngah maw, bangci bangin mi hizawh nek le dawn, silh le ten ding vaihawm?\nRev. Mang : UK gama Kids Alive kicite in kum 13 sung hong huh uh hi. Ahih zongin amau geelna leh kei veina kituak lo ahih manin kum 2010 panin kizopna ka nei nawn kei uh hi. Tua hi a, tu dinmunah, Myomah ah sai neu khat ka neih uh pan leh, mi kiphalte in Pasian a itna uh hanga hong piakkhopte tawh a kikalsuan hi. Pongman (regular) taka huhna pen a om lo hi mai hi.\nSawm : Aw, tua bang hi mawk ahih manin haksat hun tamzaw ding cihna hi maw? Na genna panin, Kids Alivete tawh na sepkhop nawn lohna, ‘amau deihna leh ka veina kituak lo’ na cih pen nong gencian thei diam?\nRev. Mang : Amau (Kids Alive)te deihna pen, naupang kepte pen siangtho ding, cidam ding, pil ding cih ahi hi. Naupang cidam lo, lungsim hat lo cihte pen sang lo uh hi. Tua banah, kei pen Tedim khua leh a kiim a amau tawh a kizom khempeuh a vil (supervise) dingin hong koih ding, khua sungah zum khat hongin tua muhah hong sepsak sawm uh a, hih munah nasem midang koih ding uh hi. Amau deihna-ah, naupang cidam lote pen tuam koih ding, ann tuam neksak ding cih bang ahi hi.\nTua bang geelna om ahih manin kei veina, naupang nu leh pa nei lo, a cidam lo ahi zongin, a lungsim uh a hat kei zongin tuate khualna tawh a kipan ka hi a, tua ka veina tawh kituak lo ahih manin, amau sanga lianzaw Pasian muanna bek tawh, hong huhna uh leh panpihna pen sang nawn loin, kizopnawnloh ding ka khentat hi.\nSawm : Huhna tawh kisai-in mi pawlkhat pen kuama huh ding a deih ngiat lo om hi. Huhna tawh kisai-in nang ngaihsutna nong gen thei diam?\nRev. Mang : I gensa mah bangin, regular takin huhna pen kingah lo hi. Ahi zongin Pasian in a mite zangin tu ciang ann ngawl loin hong koih hi. Ni simin nek le dawnah Ks. 15,000 – 20,000 (sa ne loin) bang kibei den a, Nipi ni simin sa mehsak den ding ka hanciam uh hi. Sangnaupangte uniform, boat, pencil, exercise book cih bang kisam den hi. Ei kianga omte pen mite lakah a hoih lo pen a silh a ten uh a, mite in a simawh ding kilau ahih manin a hoih theithei kiguan nuam lai hi.\nHuhna tawh kisai-in, Pasian in a mite zangin hong huh nop leh tua pen san dingin ngaihsun ing. Ko adingin ci leng, ko nupa bek adingin sum le pai zong kisam lua lo ci mai ni. Ka gil uh pana piang ta zong ka nei kei uh hi. Tua hi a, ko ading hi peuhmah lo, hih naupangte a huh nuam a om leh lungdam takin san dingin ngaihsun ing.\nHaksat luat ciangin maingap pawkhat tungah huhna ka nget hun zong om hi. Ahi zongin tuate pen naupangte ading vive ahi hi. Ken mi tungah huhna ka nget ciangin, keima pumpi ading peuhmahin ka ngen ngei kei hi. Tua hangin zong mite in hong theisiamin, hong hehpih uh hi-in thei ing.\nSawm : Naupang tawh kisai, tu laitak bangzah om a, bang kumin tampen hiam? Tua ciang a sponsor nuam om leh tua lam bangci ngaihsut ding?\nRev. Mang : Tu laitakin naupang 32 om a, a tampen kum, 2005 in naupang 87 om hi. Nidangin naupang pawlkhat a sponsor om hi. Ahi zongin tua bang tata khawng a gina loin hong pang thei uh hi. Tua bang hun ciangin a sponsorte tungah gen ding tam lo a, nuam het lo hi. Tua ahih manin a neu laiin kiminvawh kei hen la, tan 10 a zawh uh ciang sivuan, siamah sin ding khawng ahih uh ciangin min vawh nuam tentan a om leh kivawh pan leh hoih dingin ngaihsun ing.\nSawm : Nangma nungah hih BOM a vaisai ding mi pattah na nei hiam?\nRev. Mang : Ko sung pana piang ta pen om lo ahih manin hih dotna pen mi tampi in zong hong dong hi. Ke’n ka ngaihsutna-ah, hih pen meltheih u le nau, lawm le gual, pawlpite tawh a kivaihawm hi lo a, ko nupa veina tawh a kisemkhia ahih manin, bul hong patpih Pasian in hong nusia lo ding hi, cih upna nei ing. Mi pattah cih pen, i pattah tata khawng sia nuam un zawmah lai uh. Tua ahih manin, a kisap hun ciangin Pasian in hong vaihawmsak ding hi, cih upna ka nei uh hi.\nSawm : Lutolte kianga naupang omte tawh kisai na ngaihsutna tom cikin nong gen thei diam?\nRev. Mang: Ei Tapidawte lak sangin, lutolte lakah naupang a tamzawk pen na sa ing. Lutolte kiangah a koih uh ciangin, a innkuanpihte in satpiang peuh, anntang peuh ngah lawh uh a, tuate lametna hang bekbek tawh lutolte kiangah a koih om mawk hi. Mai lamah tua munah a koihna uh hangin, a tate un bang lungsim hong nei ding cih pen ngaihsuthuai ka sa a, na ka sa mahmah hi.\nSawm : A tawpna penpen dingin, hih BOM hangin lungdamna tampi na ngah ding lamen ing; tua laka tawmkhat nong gen thei diam?\nRev. Mang: Veina tawh kisem ahih manin, mi adingin a haksa zongin lungdamna lianpipi pen ngah ung. Naupangte lakah Lai Siangtho sangah B. Th. a zosa 10 val omta a, Siamah (GNM) a zosa khat omin, a sin laitak khat mah om hi. Tomcik ka behlapnopin, hih pilna siamna sinte a sinkhit uh ciangin lamet kikna bangmah om lo hi. Amau kisam a sak uh a, hong etkik uh leh lungdam takin kisang hi.\nTua banah, hih BOM a kipatcil kum 1996 a kipan, hih mun panin misi khat zong kivui nai lo ahih manin, Pasian in hong kepna pen thupi ka sa a, lamdang zong ka sa hi. A tawpna pen dingin, hih ciang hong makaih Pasian tungah leh, itna leh lainatna tawh sum le pai leh thungetna tawh hong panpih tawntung mite tungah lungdam ka ko hi.\nRev. Kai Cin Mang B.A.B.S., B.C Min, M. Min\nBethesda Orphanage Ministry (BOM)\n5/285 Tedim, 03041\nN. Chin State, Myanmar\nPh. No. 09400674720\nNote : Tedim ka om sung ka phone sicip ahih manin a maan hong kikoih thei lo hi.\nwritten by Thang Suan Kam , September 13, 2013\nThupi mah mah sa ing.\nKa nuntakna' ngimna pen Khamangthang mat\nnasep (Mission) leh\nmeigong tagah kep nasepte nih ahi hi.


url: =CNF tawh kisai Pu Cin Sian Thang’ kiang dotna leh dawnna :: ZOMI DAILY\nposted on 25 May 2012 at 8:24 pm Lomkholna: Cinsianthang, News, Politics, Zomi\nDotna: Pu Cin Sian Thang’ tungah a ki dong nuam mahmah khat. Aman zong lah a gennop kholloh, tulaitak Kawlgam lam ah ka buai pih mahmah uh ahi tu-a President Thein Sein in ah Ceasefire Group te tawh Ceasefire la in mualtung mite, Tribalte tawh kilemna a bawl tak ciang, Chin state sung a om CNF Chin National Front, i sanggamte himah leh amau pen tuma a beisa kum 20 sung Zomi hi’ng a kici zaw deuh, Zomi veve lak pan a Tedim-Tonzang lam a i sanggamte lamah khutlum hong khialhna hang un ah mipi in ki sang thei hetlo hi.\nA kisang theihloh manin zong tukum sung in ah signature campaign kici in Zogam sungah nakpitak in ah CNF te’n ah amau tulaitak a galkap kumpi mah a kici thei Thein Sein government tawh ceasefire la ding in Zogam ah lane, army post khat hong hong dingin amau’ army campte pen Tedim gam sung nangawn ah hong hih ding tak ciang, mipi numei naupang ki linglawng in, hih US gam dong ah ki lunghimawh ahih manin ah deihlohna thu kigen hi.\nHih tawh kisai in ah Pu Cin Sian Thang in, kei mimal thu ahizongin ah ka kihona ah, San Francisco na omlaitak in ah CNF makaite’n hong hopih ci-in, hih tawh kisai nang’ ngaihsut dan CNF te’ dinmun tawh kisai ei Zomite’n a theih huai nang’ san dan, a kilawm ciang khat ahi zongin, nong dawn nop kei leh zong hih tawh kisai sensitive ahih ciang dam in koih ni na cih leh zong nang thu. Tua khat nong gen thei ding hiam?\nDawnna: Lungdam ei, gentheih ding mah hi e. Thusim omlo in ah U Lian Uk, Dr. Za Hlei Thang, tua ciang khat pen amin thei kik nawm keng in ah, tua ciang in ah Nang Lian Thang, tua ciangin nih hiam aw, mangngilh ing, ka theih ngeih loh hi. Tua te’n ong dongin ah, CNF tawh ki sai kamkup na ding ahih zongin bang ahi zongin pen na ngaihsutna bang ci hiam ci? Kei dawnna ah, CNF pen kawl kumpi langpang a no pen a maan tak in ci le’ng, gampua a om illegal association sunga lut.\nKo pen Kawlgam sungah om in ah Kawlgam upadi banga a gamtang, a masa in ah ZNC party hi in, tu’n ZCD party hi ung. Tua ahih manin ko legally hi a, no pen legal taktak a hong lut nailo ceasefire sungah om. Tua ahih manin ah no tawh kamkum ding cih pen nong hih nop taktak uh leh tu’n Kawlgam kumpi tawh thau lawng khat beek ging lo pi kikaplo pi in ah kikap nawnlo phawt ding cih thu ceasefire a bawl hi uh teh.\nTua ahih manin tua pen tua banga bawl suak a Kawlgam sungah ko mahmah banga political party khat registered a nong om uh leh tua ciangin ah, no policy bang? ko policy hi teng, ei ki pawl thei ding maw, ki pawl thei lo ding? I pawl theih hetkei leh zong mipi tungah vote la ding mipi’n hong teel zawkzawk pen mipi tawh a kipawl thei hi ding. Hih democracy gamah pen no policy khat om ding, ko policy om ding mipi in khentat ding, tua hi.\nTua om nailo-in tu a mipite’n signature campaign khawng bawl a, Tedim gam ah CNF te zum hon ding cih pen, ko pen gal leh sa a hong nei a mihing 14 vilvel Saizang hausapa boomu pa kihel, tua teng kithat mawk ahih ciangin ah tuateng pen no zawgii (fined) hong pia phot ding maw? Nong lut uh leh zong tazasuai (litigate) kul ding zah dongin mipi’ lungsim om a, tuabang ahih ciangin ah tua pen legal-ful a nong lut taktak mateng uh kamkum theih omlo hi, ci in na dawng ing. Tua teng hi.\nPu Cin Sian Thang (ZNC/ZCD – President) in American gam Tulsa khuapi, Oklahoma State ah ZIUSA makaite vaihawmna tawh akibawl holimna Video panin aki teikhiasawn ahihi. Cin Khan Piang (Transcriptionist) ZomiDaily\nPrevious: Khawlmun Nuam pan Minthang US ~ Thawnpu\nNext: Na tate Sex tungtang genpih mai in ~ Pau Tun Thang\nKunglam zuanin tai ni ~ Dong Mung


url: =ZCD te maaban leh sepnate :: ZOMI DAILY\nZCD te maaban leh sepnate\nposted on 3 July 2015 at 11:12 am Lomkholna: News, ZCD, Zomi\nMipih Zomite aw,\nZCD in hanciamna tampi tawh minam aa ding ahun zui in na kisem toto hi. Kawlgam aa ding Federal leh Democracy tawh ki ukna ngahna dingin Kawlgam sung aa om party tuamtuam tawh kipawlin sem khawmin maam kipang hi. Kum 26 val hong hi ta hi.\nGam kiukna pen Mualtungmi ta ding a hoih thei penpen ding lunggulhna tawh kisem toto hi. Hih hun sung ah mipi tawh maa pang khop theih ziahziah tam nai lo hi. Mipi lam pan in zong lametna tuamtuamte zong om dingin hi.\nZNC in Kawlgam thukhunpi ahi 2008 pen deih loh luatna tawh 2010 kitelelna ah UNA (Mualtugmi minam party-1990 kum kitelna aa lutte) kipawlna leh NLD te tawh thu kimna kinei in ki lut lo hi.\n2012 hunlang kitelna ah NLDte lut uh hi. Hih zong pen UNA leh NLD thukimna hi. Tua maa ban zom ding leh kong hong kihong zaw deuh ahih manin hong tung ding 2015 kum kiteelna ah ZCD in teelpi cing ding kimuanna tawh kiteelna ah lut ding hi.\nHih bang hun ciangin khat guak bek thu tawh hi thei lo ahih manin Kawlgam kiteelna aa lut ding party leh mee kuanglui dingkhempeuh i gamtatzia, sep ding/seploh ding, zuih dingte tawh kisai laibu khat (Code of conduct) ki bawl hi. Hih Code of conduct bu pen Kawlgam aa Union Election Commission (UEC) makai in, Sweden gamin huhna pia in, Nepal gam pan Election Commission Chairman (lui) pate makaihna hi.\nHih COC pen tuma 2014 pek in party khempeuh kimu khawm toto, kikum toto in party te i deihna bang aa kibawl ahi hi.\nHih laibu sung aa om a thute thukimna pen mipi tung leh leitung ah genkhiatna kimsakna pen party 67 le UECten swaikiah (letmat htoo) in June 26, 2015 ni in Novotel Hotel, Yangon ah kinei hi. Tua hun sung ah ZCD pan pu Cin Suan Mang (CEC) in ZCD tang in swaikaihna va nei hi.\nZCD in Zogam aa dingin suakta takin mipi tawh thu kikumin mipi lunggulhna tungtawngin Zogam, Kawlgam le leitung dong ah gualzawhna tuamtuamte tawh minam lamsang ding cihcih pen hong tungta ding hi.\nZCD ah i lungsimte pia ciat ni.\nI lungsim sung pan hong paikhia khensatna tawh ZCD panpihna tuamtuam pia ni.\nZCD nungta sak ni.\nTu ciang hong tonpih Topa angvanna tawh\nPu Cin Suan Mang\nPrevious: Pope Francis thugen hoih ka sak pawlkhat\nNext: Tulaai Leitung Thuthang Tuamtuam Updates July 2, 2015\nTransAsia vanleng khat Taipei ah kia, mi 8 sikhin\nMalaysia, Penang Construction khatah mencim in mi 3 si, adang tampi vulhnelhcip\nUS visa ngah Pastor te lungdam pihna ~ Suang Khen Pau\nZomi Nam Ni 2014 Hong Naita ~ Hau Za Cin\nZAM Thupuak :: 06 Jan 19 (UN vai nakan nuamhiam?)\nUS, California gamsung meikatna hangin mi 23 sikhinta, mi tultampi kihemkhia\nChristmas Message from Bishop Lian Khen ~ 2014\nTulai leitung gal thuthang te ~ Tedim Post\nNaupangno khat inndawl 20 pan kiasuk, anuaidawl ii sikzawn pomkha bilbel in nailang khitciang ki honkhia


url: =LESSON 10 | May 29-June 4 THUCIAMNA THAK ~ MUC\nLESSON 10 | May 29-June 4 THUCIAMNA THAK\nAdmin 9:52:00 PM 3Q2020, Articles, Sabbath School Lesson\nTu Kaal Sung Sim Ding: Jer. 31:31–34; Matt. 5:17–28; Hos. 2:18– 20; Isa. 56:6, 7; Heb. 8:7, 8; Heb. 10:4; Matt. 27:51.\nKAMNGAH: “En un, Topa in kongcihin-ah Israel minamte leh Judah minamte tawh thuciamna thak khat ka bawl ni hun hong tung ding hi” (Jeremiah 31:31).\nSawtlam khatin magazine sungah cartoon kigelhna khatah company makai khat in company makai honpi khat mai-ah ding hi. Amah in a mai-a om a naseppihte muh dingin a khutah khutsilna bung khat tawi hi. Tua a bung tungah “ A Thak” ci-in kigelh hi. A bung tunga kigelh laimal in “a thak” cih bek hi-in tua lo bung sung aom sappiangte ahih leh a thak hi lo hi.\nLamkhat panin thuciamna thak zong thuciamna lui bulphuh hi; thuciamna lui sunga thute mah pulaak hi. Thuciam in Pasian hong hehpihna leh Ama migitna hi-in, tua thuciamna in itna tungah kinga hi. Tua itna in mihing mawhna leh ginatlohna khempeuh sangin lian zaw hi.\nTu Kaal Thusin Tomlakna: Thuciamna lui leh thuciamna thak sungah bang thute in kibang hiam? Thuciam sungah thukham in bang panmun nei hiam? Kua in kua tawh thuciamna bawl hiam? Hebrew Bu in “A Hoihzaw Thuciamna” a cih in bang hi ding hiam? (Heb. 8:6). Koi bangin thuciam leh vantung biakbuk in kizopna nei hiam?\nEn Un, A Hun Hongnaita Hi…….\nJeremiah 31:31–34 sim inla, a nuai-a dotnate dawng in.\n1. Kua in thuciam tawsawn hiam?\n2. Kua thukham thu kigen hiam? Bang thukham hi ding hiam?\n3. Pasian in a mite tawh kizopna deih ahihlam bang munte in pulaak uh hiam?\n4. Pasian in a mite aitangin bang sem a, tua in thuciamna a thugilpen hong suak hiam?\nThuciamna thak in Sinai panin Israelte tungah a kipia thuciamna lui tawh a kilamdang hi lo hi, cih pen kician mahmah hi. Sinai-a kipia thuciamna in kum tamsawt khin luata hi; tuhun tawh kituak nawn lo hi, ci-in thuciamna thak kipia hi lo hi. Thuciamna lui kipalsat ahihmanin buai-na lianpi hong suak hi zaw hi (Jer. 31: 32). A tunga dotnate na dawnna in thuciamna thak sungah thuciamna lui kihel hi, cih na mu ding hi. “Thuciamna thak” in a taktakin thuciam phawksakkikna hi zaw hi. Thuciamna thak in thuciamna lui a tangtunsakna ahih keileh a kicinsakna hi.\nJeremiah 31:34 a nununglam limtak ngaihsun in. Tua sungah Topa in Israel leh a mite mawhna leh khialhna khempeuh maisak ding hi, ci-in kipulaak hi. Amaute lungtang in thukham a palsat lungtang hi taleh, amaute lungtang tungah “Ka thukham ka gelh ding hi,” ci-in Topa in kamciam hi. Hih munah a kitukalh thu na mu hiam? Kitukalh lo hi, na cihleh bang hangin kitukalh lo hi ding hiam? Romans 2: 15 sungah i lungtang tungah thukham kigelh cih ciangin a khiatna in bang hi ding hiam? (Matt. 5:17–28).\nA tunga i pulaak Lai Siangtho munte siksanin koi bangin thuciamna thak in Pasian thukham sawmte in beisak hi, ci-in thukham a nialte dawngkik ding na hiam? Tua bangin thukham bei hi, ci-in kigenna Lai Siangtho sungah om hiam? Koi bangin tua munte mah siksanin thukham kip tawntung ahihna pulaak hiam?\nLungsim Takpi Tawh Nasem\nA sawt lo-in khanglam Judah gam in bei ding a, Babylon gamah saltangin a kipaipih madeuhin Pasian in Ama kamsang Jeremiah tungtawnin “thuciam thak” thu pulaak hi. Hih in Lai Siangtho sungah thuciam thak a kipulaak masakna hong suak hi. Ahi zongin saklam gam Israelte in suksiatna thuak ding hi ta uh hi; Jeremiah nasepma kum 150 laihun bawl hi ding hi. Hosea hun ciangin thuciam thak kipulaak kik hi (Hos. 2:18– 20).\nHosea 2:18–20 sim in. Jeremiah tungah kigen thu – Jer. 31: 31 – 34 sunga thute mah bang kipulaak kik hiam? Limcinna bang kipulaak kik hiam? Thuciam a khiatna bulpi leh thuciam pianzia bang pulaak hiam?\nPasian in a mite tawh thuciam bawlin a mite in tua thuciam panin lam a pial uhteh Pasian in amaute langpanna leh upna lohna thute hilh dingin kamsangte a sawl hi. Amaute in Pasian manggilhin nusia khin uh hi mah taleh, amau langpanna leh thuman lohnate siksan lo-in Topa in Ama thuciam siksanin a kisik mite in A thupiak mangin Ama kamciamte muang ding cih pen Topa deih ahi hi.\nAnuai-a Lai Siangtho munte en in. Thuciamna thak cih kammal a pulaak loh uh hangin thuciamna thak thuguipite bang pulaak uh hiam?\nTopa in hong sik ding hi “ Keimah in Topa ka hihlam theihtheihna lungsim ka pia ding hi” (Jer. 24:7). Amah in “a suang lungtangte uh la-khia ding a, sa lungtang guan ding a,” (Ezek. 11:19), “lungtang thak leh lungsim thak a pia ding hi” (Ezek. 36:26). Tua banah Amah in “Note sungah ka Kha Siangtho ka bua ding hi,” ci hi (Ezek. 36:27). Hih bangin Pasian sep thute in thuciamna thak kinga-na a thu bulpi hi.\nMi khat in “ Lungtang thak ka deih hi; ka lungtang tungah thukham gelh ding ka ut hi; Topa ka thei nuam hi; ahi zongin koi bangin ngah thei ding ka hiam, cih ka thei kei hi,” hongci hi leh, hih bangin dotnate koi bangin na dawng ding hiam?\nA Lui Thuciam Leh A Thak Thuciam\n“Ama na a sem ding, Topa’ min a it ding, ama nasem a suak dingin Topa\npawlin amah a beel gamdang mite, Sabbath ni tangin a siasaklo, ka thuciamna hoihtakin a lenkip mi peuhmah, ka mual siangtho-ah paipihin keima thungetna innsungah ka lungdamsak ding a, amaute’ meihal biakna leh a biakpiaknate uh ka biakna tau tungah kisang ding hi. Bang hang hiam cih leh ka inn pen mi khempeuh-a’ dingin thungetna inn kici ding hi” (Isa. 56:6, 7).\nJeremiah genna-ah thuciam thak in Israel innkuan tawh a kibawl ding thuciam hi,” ci hi (Jer. 31:33) . Hih in silesa panin Abraham suanlekhak khempeuh, Jew mi suakin Jew sisan nei mite in thuciam thak kamciam ngah ding uh hi, a cihna hi ding hiam? Tua bang hi lo hi. Thuciam Lui hunlai-in zong Jew sisan neite tungah kipia kamciam hi lo hi. Hebrew gambup tungah kipia thuciam hi mah hi. Ahi zongin tua bangin Jewte tungah a piak hi mah taleh namdangte’n tungah a kipia lo hi lo hi. A taktakin Jew ahi a Gentile ahi zongin, mi khempeuh tungah a hong kipia kamciam hi-in, tua kamciam sung i lut nadingin thukimna kisam hi. Tu-in zong tua mah ahi hi.\nIsa. 56: 6, 7 sim in. Topa na a sem nuam mite in bang thu tungah kinga ding cih hong hilh hiam? Isaiah hunlai mah bangin tuhunin zong tua thu mah a kisam hi lo hiam? Na ngaihsutna sungkhia in.\nThuciam thak in “ a hoih zaw” thuciam hi; ahi zongin thuciam lui leh thuciam thak a thubulpi in a kilamdang hi lo hi. Thuciam lui a pia in Pasian hi; thuciam thak a pia zong Pasian mah hi. Thuciam lui-ah zong hotkhiatna in hehpihna tawh ahih mah bangin thuciam thakah zong hotkhiatna in hehpihna tawh a hong kipia ahi hi (Pai. 34:6, Rom. 3:24); upna tawh Ama kiang vazuan mi mawhmaisakna a pia Pasian hi; ( Jer. 31:34, Heb. 8:12); Jew ahi a Gentile mi ahi zongin upna tawh tua Pasian tawh a kizomin Amah a zui mite lungtang tungah thukham kigelh hi (Jer. 31:33, Heb. 8:10).\nThuciam Thak sungah Jewte in hehpihna thu a um mite in Jesuh Khrih leh Ama hotkhiatna thu a sang uh hi. Hun khat sung amaute in pawlpi thugil hi; a cianlai pawlpi zong hehpihna tawh teltuam ngah uh hi; amaute in Topa thu-ah a lungkhauhte tawh kibang lo uh hi (Rom. 11: 5, 7). Tua bang hi taleh a beisa-in Gentile kimkhat in thu-um lo hi taleh tu-in hotkhiatna thu pom thei uh hi; amaute in Pasian mite tawh Khrih sungah pumpi khat suak uh hi; minam leh pau tuamtuam nei ahih hangun Khrih sungah pumkhat hong suak uh hi (Rom. 11:13–24). Hun khatlai Khrih tawh a kigamla Gentile-te, Israelte nopsakna sungah khualmi ahih uh hangin tu-in amaute tawh thuciam gamh luahkhawm thei uh hi (Eph. 2:12); Khrih tawh kinai takin om thei uh hi; minam kuamah deidan om lo-in thu- um mi khempeuh in thuciam thak gamh luah a suah theih nadingun Khrih in lampi a hong bawl hi (Heb. 9:15).\n“A Hoihzaw Thuciam” (Heb. 8:6)\nZanni thusinna-ah thuciam lui leh thuciam thak a thubulpite kibang ahihna i gen thu in: tua thubulpi in i mawhnate hong maisak Pasian sungah upna tawh hotkhiatna hong ngahsak hi; hotkhiat thamcing dingin dikna nei ihi kei a, Pasian hong hehpihna hang bekin a hong honkhia hi zaw hi.\nMawhmaisak ngahna panin eite in Pasian tawh kizopna sungah kalsuanin upna tawh Amah tungah kipia-in Ama thupiak bangin a nungta thei ihi hi. Koi bangin Hebrews bu in thuciam thak pen a hoih zaw thuciam hi hiam? Koi bangin hih thu theitel i hiam? Koi bangin thuciam lui in thuciam thak sangin hoih zaw hiam? Thuciam lui in koi munah kitangsapna nei hiam? (Heb. 8:7, 8).\nThuciam lui tungtawnin hotkhiatna kingah thei lo ahihna ahang in thuciam lui mahmah a khialhna hang hi lo-in, mite in upna a neihlohna hang uh hi zaw hi (Heb. 4:2). Thuciam thak in thuciam lui sangin a hoih zawkna ahang in ganhing tawh biakpiakna tangin Jesuh mahmah in Ama sihna leh siampi a hong sepman hi zaw hi. Cihnopna-ah thuciam lui piak hotkhiatna leh thuciam thak piak hotkhiatna in a kibang hotkhiatna hi. Thuciam thak sungah Pasian hong kilaakna, a puk mihingte a hong itna a kicing zaw leh a lian zaw-in i mu thei hi. Thuciam lui in a zat limcinna, genkholhnate Jesuh sungah tangtung hi; mawh nei lo ama nunna, a sihna leh vantung siampilian a sepna khempeuhte leitung biakbuk leh a sung a nate in limcingkhol hi (Heb. 9: 8-14).\nTu-in ahihleh limcinna, etkakna, lim tuamtuamte hi nawn lo-in Jesuh mahmah i nei hi; Amah mah in eite mawhna hangin thahna thuak Tuuno hi ; (Heb. 9:12), eite tangin vantungah Siampilian nasemin om hi (Heb. 7:25). Thuciam lui leh thuciam thak hong piak hotkhiatna in a kibang hi mah taleh Amah mah a hong kilaakna hangin thuciam lui sangin thuciam thak hong hilh thu in kicing zaw-in vanglian zaw hi.\nHeb. 8:5 leh Heb. 10:1 sim in. Laigelhpa in bang kammalte zangin thuciam lui biakbuk sung nasepnate pulaak ahi hiam? Koi bangin tua kammalte in thuciam thak in a vangliat zawkna hong theitelsak hiam?\nHih thu ngaihsun in: Bang hangin leitung biakbuk sungah na kisemte sangin Khrih nunna, a sihna leh eite tangin siampi-lian ahihna in Pasian theihtelna hong guan zaw hi ding hiam?\nThuciam Thak Siampi\nHebrews Bu sungah Jesuh in vantung a eite Siampi Lianbel hi, ci-in hong hilh phapha hi. Thuciam Thak sung a Hebrew Bu in Khrih in eite Siampi Lianbel a hong hilh thu kician mahmah hi. Vangtung biakbuka Khrih siampi nasep leh thuciam thak in a kizom mawkmawk hi lo hi. Thuciam Lui sunga biakbuk nasepnate in thuciam tawh kipawl thuman thute hong hilh uh hi. Tua thute in meihal biakpiakna leh palaai khat tawh kizopna tungah kinga hi. Ganhing kigote sisan tawh siampite in mawhthumna nei uh hi. Hihte khempeuh in Jesuh sung bek a kingah hotkhiatna limcinna vive hi. Meihal biakna leh ganhing sisante in hotkhiatna hong pia hi lo hi.\nHebrews 10:4 sim in. Banghangin ganhing tawh biakpiakna sungah hotkhiatna om lo hiam? Banghangin ganhing tawh biakpiakna in hotkhiatna ngah nadingin kicing zo lo hiam?\nMeihal biakpiakna khempeuh leh siampite palai sepnate khempeuh in limcinna nei hi; tua limcinnate khempeuh in Jesuh sungah tangtung khin hi. Jesuh in meihal biakpiak nadingin Amah mah hong kipia hi; thuciam thak in Ama sisan tungah kinga hi. Khrih sisan in thuciam thak kipsak hi; Amah in Sinai panin thuciam leh thuciam lui a hawmpi a suaksak hi. Mi khempeuh ading leh a tawntung adingin biakpiakna mantak om khin hi (Heb. 9: 26).\nKhrih hong si khin ahih manin ganhing tawh meihal biakpiakna kisam nawn lo hi. Leitung biakbuk nasep khempeuh tangtung khin hi.\nMatthew 27:51 sim in. Khrih a sihteh leitung biakbuk siangtho mun leh siangtho bel mun kikal kidalna puan kikhek hi. Hih thupiang in koi bangin meihal biakpiakna khengkhia hiam?\nGanhing tawh meihal biakpiakna-ah Levi mite in a mipihte taang dingin mawhthumna nei uh hi. Meihal biakpiakna a bei khit ciangin amau nasep zong a bei hi pah hi. Tua nasepna khempeuh in Jesuh sungah tangtung khin hi; tu-in Jesuh in vantung biakbukah Ama sisan tawh mawhthumna hong neihsak hi ( Heb. 8:1–5). Hebrews in Khrih in Ama sisa tawh vantung va lutin eite adingin Siampi Lian sem hi (Heb. 9:12). Hih in i lametna leh i pom kamciamte kingakna bulpi hi.\nTu laitakin Khrih in Ama sisan tawh vantungah eite tangin mawhthumna nei hi, cih thu na ngaihsut ciangin koi bangin na nungta hiam? Bangzahin hotkhiatna sungah khamuanna leh muanna na nei hiam?\nNgaihsutbeh Ding: “Khrih in a nungzuite tawh khomun ne-in leenggahtui a dawnkhopna-ah amau Honpa hi ding ahihna Amah mah a hong kiciam hi. A hong piak thuciam thak a um mi khempeuh in Pasian ta suahtheihna pia-in Khrih tawh gamhluahza a pia hi. Hih thuciam tungtawnin tu leh a tawntung adingin vantung thupha a hong pia hi. Khrih sisan in hih thuciam a kipsak hi. Khrih in a mangthang mimal khat ciat adingin sihna thuakma-in, ama sihna limcing khol dingin, Amah mah in makaihin a nungzuite tawh khomun ne-in leenggahtui a dawn khawm uh hi” Ellen G. White, The Desire of Ages, p. 659. 14\n“Hih kilemna thuciam panin a deihhuai penpen a kimu thei thu in mi khat in ama mawhna kisik a, a mawhna nusia-in mawhmai-na a ngettak ciangin hehpihna ngahin a mawhna kimaisak hi. Kha Siangtho pulaakna-ah lungdamna thu in Pasian hehpihnate hangin hotkhiatna i ngah hi. ‘A mawhna uh kisik ahih manin amaute mawhna leh a khialhna uhah amaute ka hehpih ding a, tua bangte phawkin ka nei nawn kei ding hi,”na ci hi (Heb. 8:12).\nPasian in mimawhte tungah thu tanna panin hehpihna-ah kihei hiam? Tua bang hi lo hi; Pasian thupiak a palsatnate hangin Amah mah in gimna hong thuakna tawh Ama thukham sianthona a lak hi. Thuciam thak nuai-ah nuntakna in genbaang lo thumanna tungah kinga hi. Mawhnei khat in a mawhna kisikin mawhmai ding a thuum ciangin amah in mawhmaisakna a ngah hi. Ama sih tangin Khrih sihna in mawhmaisak ngahna hangin a lungnuam thei hi. A mawhna kisikin a um mi khempeuh adingin Khrih in thukham kalhna khempeuh a kicingsak hi.” Ellen G. White, God’s Amazing Grace, p. 138.\n1. Suang tunga kigelh thukham sangin lungtang tunga kigelh thukham in hamphatzawkna bang hong pia zaw hiam? Suang tung a kigelh thukham leh lungtang tung a kigelh thukham, koi kimangngilhbaih zaw hiam?\n2. Mihingin mawhna sung a puk a kipan, lampi tuamtuam tawh thuman hong kilang hi taleh, hotkhiatna in Jesuh tungtawn bekin kingah hi. Tua bang mahin thuciam in zong ahun leh amun zui-in kikhel hi lo hiam?\n3. Tuni thusinna sunga Ellen G. White laigelh a nihna pen ngaihsun kik in. Thuciam tawh kizopna-ah paubaang lo thumanna” in bang hi ding hiam? Kua in paubaanna om lo-in thumang hiam? Koi bangin thumanna in thukham hong kalh thute kicingsak hiam?\nTomkaihna: Thuciam thak in a kicing zaw, a hoih zaw, a lian zaw-in hotkhiatna thu hong lak hi. Tua hotkhiatna thu upna tawh a pom mi lungtangah thukham kigelh a, ama sung panin thumanna hong phulkhia ding hi.\n3Q2020 Articles Sabbath School Lesson


url: =Kumpi Masate 13 | Siantongluan.net\nKumpi Masate 13\nKumpi Masate 13 |\nTua laitakin Topa sawlna tawh Judah panin Pasian mi khat Bethel-ah hong pai hi. Paknamtui hal dingin biakna tau gei-ah Jeroboam na ding hi.\nTua ciangin Topa sawlna bangin biakna tau langpangin mipa kiko a, "Biakna tau, biakna tau aw, Topa in hih bangin ci hi: En in, Josiah min nei tapa khat David suan sung pan hong piang ding hi. Amah in nangma tungah paknamtui a hal mualtunga biakna a pia siampite nangma tungah biakna-in pia ding a, nangma tungah mihingte guhte kihal ding hi, ci hi," a ci hi.\nTua ciangin tua ni mahin amah in lim khat pia a, "Hih pen Topa in thu a gen khitna lim ahi hi: En in, biakna tau kitam khamin a tunga om vutte kithehthang ding hi, ci hi," a ci hi.\nBethel-a biakna tau langpangin Pasian mipa thugenna kumpipa in a zak ciangin biakna tau panin Jeroboam in a khut zan a, "Amah lencip un," a ci hi. Tua ciangin amah langpangin a zankhiat a khut keucip ahih manin a khut tonsakkik thei nawnlo hi.\nTopa sawlna bangin Pasian mipa in lim khat a piakna tawh kizui-in biakna tau zong kiphelkhamin biakna tau panin a vutte kithehthang hi.\nTua ciangin kumpipa in Pasian mipa kiangah, "Tu-in Topa na Pasian maipha kunh in la, ka khut a ngei a batna dingin thu hong ngetsak in," a ci hi. Tua ciangin Pasian mipa in Topa tungah kunh hi. Tua ciangin kumpipa khut a ngei bangkik a, a nidanga mah hong bang hi.\nTua ciangin kumpipa in Pasian mipa kiangah, "Inn-ah hong zui in la, tawlnga in. Keimah in nangma tungah thaman kong pia ding hi," a ci hi.\nTua ciangin Pasian mipa in kumpipa kiangah, "Na inn phel langkhat hong pia ding na hi zongin kong zui kei ding hi. Keimah in hih lai munah an ahi a, tui ahi zongin ka ne ka dawn kei ding hi.\nBang hang hiam cih leh Topa in kei tungah thu hong pia khinzo a, An ahi a, tui ahi zongin nelo dawnloin, na paina lampi tawnin na ciahkik kei ding hi, hong ci hi," a ci hi.\nTua ahih ciangin amah lampi dangah pai a, Bethel-ah hong paina lampi tawnin ciahkik lo hi.\nTua hun laitakin kamsang khangham khat Bethel-ah a teng hi. Ama tapate hong pai-in tua ni-in Pasian mipa in Bethel-ah a hih thu teng ama kiangah a gen uh hi. Kumpipa kiangah a gen thute zong, amaute in a pa uh kiangah a gen uh hi.\nTua ciangin a pa un amaute kiangah, "Koi lamah amah pai ahi hiam?" a ci hi. Tua ciangin a tapate in Judah panin hong pai Pasian mipa a paina lam a hilh uh hi.\nAmah in a tapate kiangah, "Kei-a dingin la van hong vawhsak un," a ci hi. Tua ahih ciangin amaute in ama-a dingin la van vawhsakin a tungah amah a tuang hi.\nTua ciangin Pasian mipa nungah amah pai a, tawsaw khat nuai-ah tu-in amah mu hi. Tua ciangin amah in Pasian mipa kiangah, "Nang pen Judah panin a hong pai Pasian mipa na hi hiam?" a ci hi. Amah in, "Ka hi hi," a ci hi.\nTua ciangin amah in, "Kei tawh inn-ah hong ciahin an ne in," a ci hi.\nAmah in, "Nang tawh kong ciahkik kei ding a, nang kong zui thei kei ding hi. Hih munah nang tawh an ahi a, tui ahi zongin ka ne ka dawn kei ding hi.\nBang hang hiam cih leh Topa in kei tungah, An ahi a, tui ahi zongin tua lai-ah nelo dawnloin, na paina lampi tawnin na ciahkik kei ding hi, hong ci hi," a ci hi.\nTua ciangin amah in, "Kei zong nangmah bangin kamsang khat ka hi a, Topa sawlna bangin vantung mi khat in kei tungah thu hong gen a, Amah in an leh tui ne-in a dawn theihna dingin na inn-ah amah paipih kik in, hong ci hi," a ci hi. Ahih hangin amah in Pasian mipa tungah zuau genin a phuahtawm ahi hi.\nTua ahih ciangin amah zui-in hong ciahkik a, ama inn-ah an ne-in tui a dawn hi.\nAmaute sabuai-ah a tut laitakun amah a ciahpih kik kamsang teekpa tungah Topa thu hong tung hi.\nJudah panin hong pai Pasian mipa tungah amah kiko a, "Topa in hih bangin ci hi: Nangmah in ama thu mangloin, Topa na Pasian in hong thupiaksa thupiakna zuiloin,\nnang hong paikikin, amah in, "An ne kei in la, tui dawn kei in," hong cihna munah an ne-in tui na dawn hi. Tua ahih manin na pate hanah na luanghawm kivui lo ding hi, ci hi," a ci hi.\nTua ciangin amah in an ne-in tui a dawn khit ciangin, amah in a ciahpih kik kamsangpa-a dingin la van vawhsak hi.\nAmah a paikhiat ciangin humpinelkai khat in lampi-ah na dawntuahin amah that hi. Ama luanghawm lampi-ah kipaai a, a gei-ah a la ding a, a humpinelkai zong a luanghawm gei-ah a ding hi.\nTua laitakin mite in va nawkkha uh a, lampi-ah a luanghawm kipaai-in a luanghawm gei-ah humpinelkai a ding mu uh hi. Amaute hong pai-in kamsang khanghampa a tenna khuapi sungah a gen uh hi.\nLampi panin amah a ciahpih kik kamsangpa in tua thu a zak ciangin amah in, "Topa thu a manglo Pasian mipa ahi hi. Tua ahih ciangin Topa in ama tungah a gensa thu tawh kizui-in amah balnenin a that humpinelkai tungah Topa in amah pia hi," a ci hi.\nTua ciangin amah in a tapate kiangah, "Kei-a dingin la van hong vawhsak un," a ci hi. Amaute in vawhsak uh hi.\nTua ciangin amah pai a, lampi-ah a luanghawm kipaai-in la leh humpinelkai a luanghawm gei-ah a ding a mu hi. Humpinelkai in a luanghawm nelo a, a la zong balnen lo hi.\nTua ciangin kamsangpa in Pasian mipa luanghawm la-in la tungah koih a, kah ding leh vui dingin khuapi sungah a ciahpih hi.\nTua ciangin amah in ama hanah a luanghawm a vui hi. Tua ciangin ama hangin amaute kap uh a, "Ala, ka sanggampa!" a ci uh hi.\nAmah a vui khit ciangin a tapate kiangah, "Kei ka sih ciangin Pasian mipa a kivuina hanah kei hong vui un. Ama guh gei-ah kei guhte koih un.\nBang hang hiam cih leh Bethel-a biakna tau leh Samaria khuapite sunga om mualtunga biaknate khempeuh langpangin Topa sawlna bangin a thugenna hong tung taktak ding hi," a ci hi.\nHih thu khit ciangin zong ama gamtat sia panin Jeroboam kihei tuanlo a, mite khempeuh sung panin mualtunga biaknate-a sem ding siampite bawlkik hi. Amah in a sem nuam peuhpeuh mualtunga biakna siampi dingin a ap hi.\nHih pen lei maitang panin khenkhia-in a susia zah dongin Jeroboam innkuan tungah khialhna lianpi a suak hi.\nTedim Lai Siangtho / Laibu: Kumpi Masate 13


url: =8. PASALNO NIH KEM ~ MUC\n8. PASALNO NIH KEM\nAdmin 11:53:00 PM Articles, MISSION NEWS\nARGENTINA | May 25\nAfrica gam-a Seventh-day Adventist zato huang sung a om, Juan le Juanita te’ inn kongkhak naupangte in hong kiukiu uh hi. Juan le Juanita te nupa pen Argentina pan in kumkhat sung zatui lam tawh pasian nasem dingin khasum tawmcik saangin hong kipiakhia uh ahi hi. Ahi zongin a anbuk sung pan un buhtang leh a dang nektheih tuamtuam te angtang takin hawm khia den uh hi. Lung noplohna khat hong om hi. Naupangte in bel nekding ki tasam lo na pi, lungnopna ki tangsam uh hi. “Ko le ko mah, mi a huh takpi mah i hia leh?” ci-in ka ki dongdong uh hi. Naupangte’ kisapna a telzawk nadingun Juan leh Juanita a kiim vua khuaneu a khangno kum sawm val nasep kician neimel lo gualte’ kiangah va hawh uh hi.\nTua lai-ah naupang khat’ inn a muh uh ciangun lamdang sa mahmah uh hi. Tua pa in nau pasalno kum 3 khat leh kum 5 khat nei hi. Phalbi sung hi sawnsawn in tua pasalnote cina in om uh hi. A upa uh kumsawm gual pen inn ah om man ngei khol lo hi. Tua nupa te in, tua pa’ naute’ dam nadingin nisim a neek ding uh zatang a piaksak ding ngaihsut uh a, piak dingin zong khensatna nei uh hi. A inn vuah inndei awng khat a omlai lam hong phawk uh a, tua pasalno cina tegel zato huang sungah ni 10 sung zatui tawh bawl ding in hong ciah pih uh hi. Naupangte hong nuamtuam ta-a, pa neilo ahih lam uh Juan le Juanita in hong thei khia uh hi. A nu un gamlapi pek ah na sem a, atate bangmah khak zolo hi. Juan te in tua naupang gel kepsuak dingin khensat uh hi. Amaute in zong tua naupang tegel a kisapna khempeuh uh guan a, sang ah a min uh ap in, Sabbath School ah paipih den uh hi.\nInnkuan hun a bawl laitak un tua naupangte in Lai Siangtho sunga tangthute lak ah Pasian’ mite saltanna pan a ki paikhiatpihna thu te pen amau nuntakna tawh kibang kisa mahmah uh hi. Naupang mahmah lai uh hitaleh amau mah in a nasep dinguh zongtawm in na semthei uh hi. Zingsang khat Juanita a thawh leh kum 5 phapan naupang pa in a khemuk tawh deldin in pakan te a na sawpsawp laitak mu hi. “Ka zi a nuihsan phei kawm in, no tawl mahmah ding a, tawmvei na tawl ngak tuam theih na ding uh a ci hi ing, tua pasal no in ci hi,” ci-in Juan in genkik hi.\nHun hong bei toto in, Juan le Juanita te nupa in tua naupangte’ nu tatak mu nuam mahmah uh hi. Aman zong a tate it mahmah ngai mahmah ding ci-in ngaihsun uh hi. A kipumpiak uh kum-khat-nasepna-hun hong cing ta-a, tua naupangte gel tua khua mah a, a lawm te tawh a om theih nading uh mun hong bawlbawl sak ta uh hi. Tua zawh a sawt lo-in Juante nupa zong mundang ah a sem dingin ciah kik ta uh hi. Akep uh naupangno te’ upa kum 10 gual pen si khin ta hi cih thu hong zak ban vuah tua naupang tegel zong a nu in lakik hi, cih thu za uh hi. Tua thu a zak ciangin Juan zong, tua nupinu leh atapa nih te’ kiangah va hawh hi. “Amaute tawh ka va kimuh bel thupha taktak hi. A nu uh zong ithuai mahmah hi. Naupangte bel tawm zahkai pian uh hi, ahangin kimuh loh hong sawt kik pianta aih ciang aa,” Juan in ci hi.\nA kipumpiak nasep uh a nihveina kum hong cin leuleu ciangin Juante nupa in tua a kigawmkik nuta innkuante’ kiangah atawpna dingin vahawh ding khensat uh hi. Tua mah bangin nipikal khat sung bang Juan amaute tawh vakimu in kilawmtatna zong va nei thei kik uh hi. Juanita ahih leh inn nasep ding om ahih manin nasepni te vaciah kik pak in, zumkhak nite ah va pai kik hi. Juante nupa in tua innkuante, naupang Lai Siangtho sinna bute leh amau’ pau a kigelh ‘Kidona Lianpi” bute zong letsong uh hi. Singkung nuai khat ah amauteng mah in Sabbath School leh Sunhunpite a bawl khit uh ciangin mangpha kikhak in ciahsan kik ta uh hi. “Tua hun bel nuam in hoih sa mahmah ing. Ahangin ka nuntakna sungah a khanlian khat a kikhak ta bangin ka ngaihsun\nhi” Juan in ci hi. “Ka tuhsa uh khaicite Pasian in tui nong buahsak ta hen ci-in thu ka ngen uh hi” ci lai hi. Tu in Africa mite kiang a, a nasepna un Juante nupa lungtang pumkhel hi. Ellen G White pen laigelh siam bek hi kei in, mailam thu a mukhol taktak mah hi, ci in Juante nupa in phawk thakthak uh hi. Amah in a nungta upna zong nei-a, a kam tawh a pulaak khiat thuhoihte a nuntakna tawh taksuak sak in akisam, agenthei naupangte a ma’ inn ngiat ah kem in huh hi.\n“Kei-a dingin hih pen tawlanzi taktak hi” Juan in ci hi. “Pasian nasem tampi tak na mu ding uh a, ahi zongin a mission nasep a inn vuah a ciahpih mi bangzah na mu ngei uh hiam? Hih bangin na a sem mite in vantungmite zin a dodo uh ahi hi,” ci-in a deih mahmah Kamsangnu laigelh ‘Khangtawn Lunggulh’ laimai 639 sunga laigual pawlkhat mankawm in Juan in gen hi. Tua sungah, “Khris i’ genthei liangvai atate a’ dingin na kongkhak na hon ciangin muhtheihloh vanmite a muak na hi hi. Vanmite tawh kilawmta ding a, a sam na hi hi. Amaute in a manpha nopna le daihna hongpuak uh hi. Amaute muk panin pahtawinate tawh hong pai uh a, vantung in khauhtak in thukim pih hi. Lainatna tawh kisem khia khempeuh in tua lai-ah music hoih pente a suak hi. A manpha mahmah a sumkhuk ahi, A mite lak ah angsung khual lo tak a, na a semte, Ama’ tokhom pan in Pasian in na simsim hi.”\nNaupangte ahuh lai-in kum 30 pha-a, tu-in kum 34 a pha ta, Juan in ei Adventist te, i lungdamna thupuak khiatna ah lettuih a, i zatkhiat ding leh i mission nasep pen i inn ah i ciahpih ding, Pasian’ hehpihna tawh mite’ lungsim tawng i ngah zawh ding hong kunh ngiat hi. “Hih pen kei-a’ dingin lungtang hong khelngiat atuih acung hi” ci-in mission nasep ding lungsim ngiat tawh a khangkhia Juan in gen hi.


url: =Thai kuahawm sungah a awkcip mi 13 te avekin ki honkhia theita :: ZOMI DAILY\nposted on 10 July 2018 at 11:05 pm Lomkholna: News, Sawltak, Thailand, World\nUpdate: Thai kuahawm sungah a awkcip mi 13 te avekin ki honkhia theita\nThai gamsung aom Tham Luang Cave kici kuahawm sungah a awkcip naupang 12 leh asiapa, akigawm in mi 13 te avekin Tuesday nitaklam in ki honkhiatheita cih Straits Times pan kiza hi. Hih Rescue Operation pen Sunday ni panin akipat uh hi a, ni 3 sungin avekin aki honkhiathei ahihi. (Photo: naupang 12 te photo)\nTham Luang Cave kici kuahawm pen Thailand leh Myanmar gammi kikal ah aom hi a, tua kuahawm sungah mi 13 tak abeisa in ni 18 sungbang a awkcip uh ahihi. Tuni zingsanglam 10:09am hun akipan in tuisunglutsiam Diver mi 19 te khatvei kipanpha leuleu uh a, acianlaiteng buaina omlo in aki honkhiathei ahihi. Sawltak #zomidaily\nThai gamsung kuahawm sungah a awkcip naupangno 4 ki hotkhiat behthei hi ci’n Rescue Mission makaipi ahi Narongsak Osottanakorn in zanni Monday nitaklam in News Conference ah genkhia hi. Tua naupangte leh asiapa hotkhiattheih nadingin Rescue Operation pen Sunday ni in akipan uh ahihi.\nMonday ni Rescue Operation pen lametna sangin manlangzaw, baihzaw a, akigawm in nai 9 sungin ki zosiangthei hi. Sunday ni in nai 11 sungtak ahunbei himahleh Monday niciangin nai 2 manlangzaw in, nai 9 sungin Rescue Operation kizothei hi.\nSunday ni in akihonkhia naupang 4 hi a, Monday ni in naupang 4 mah ki honkhiat behthei ahih manin, tuciangciang akigawm in naupang 8 aki honkhiatheita ahihi.\nRescue Mission Chief in agenkhiatna ah Sunday ni in Rescue Operation pen zingsang 10:18am in kipanthei a, anunung naupang aki hotkhiatkhit ciangin nitak 9:30pm hita hi. Akigawm in nai 11 sung ahunbei hi.\nVideo: Eight of the 12 boys trapped with their soccer coach in a labyrinthine flooded cave complex in northern Thailand have been freed, authorities said on Monday, adding that the time for rescuing the others will depend on the weather. The mission which started Sunday is a race against the clock with heavy rain expected this week which would again flood the tunnels with fast-flowing, rising water.\nMonday ni ahihleh zingsang 11am hunin kipan a, nitaklam 8pm hunin Rescue Operation kizothei hi. Akigawm in nai 9 sungbek hunbei a, Sunday ni sangin nai 2 ki manlangzaw hi ci’n genkhia hi.\nHihbangin amanlang zawkna pen Rescue Mission ah mi tampi kibehlap ahih manin aki manlangzaw ahihi. Tuisunglutsiam Diver vekvek mi 18 leh adang Rescue Operation ah akihel pen mi 100 valbangin semkhawm ngeingai ahih manin Monday ni naseppen ki manlangzaw hi.\nTham Luang Cave kici kuahawm sungah a awkcip limlimpen naupang 12 leh asiapa ahihi. Tuciangciang naupang 8 ki honkhiathei khinta hi. Asungah acianlai mi 5 tezong avek un cidam, Good Condition hi ci’n Doctor pa’n genkhia hi.\nMore: Thailand ah numei khat Facebook Live akizaih kawmin tuisung ah tuaksuk\nTua Tham Luang Cave sungah acianlai mi 5 te aki hotkhiattheih nadingin tuni Tuesday ni in nasep kipankik leuleuding uhhi. Thai Authorities te’n Press Conference ah agenkhiatna ah Tuesday ni in guah azuloding in ki lamen a, tuahileh Rescue Operation zong ki manlangtuam zawding cihi. Sawltak #zomidaily\nPrevious: Japan gamsung tuicin tuahsiatna hangin misi kibehlap toto, mi 141 sikhin\nNext: Kuahawm sunga tang mi 13 te suakta ta


url: =Covid-19 in banghong phawksak hiam? :: ZOMI DAILY\nposted on 30 June 2020 at 7:08 pm Lomkholna: News, Pauginmang\n1. “Jesuh in Topa hi ci-in mi khempeuh in kam tawh mang ding uh hi…” (Filippian 2:10) na tawh bulhin phawk huai hi. B.C. leh A.D. in lei piancil pan a bei ni dong, thupiang khempeuh ciamtehna ahih mah bangin A.D. 2019 kum pana thupiang cihna, JESUH IN TOPA HI” ci-in hih natna hang tawh, a kitangko phapha suak gige hi. Biakna dangte’ pasian’ kumsimna zat ni tapa om ngiat lo, zong om ngei lo lai ding hi cih, phawkhuai hi!!!\n2. Scientist-te pil kisa-in, khapi tungah July 20, 1969 panin a va tun zawh hangun, 1998 panin aksite’ lakah International Space Station (ISS) ah bu a va bawl zawh hangun (Obadiah 1:4) hih natna tungtangah ai-amh lel mawk uh hi cih, phawkhuai hi.\n3. Covid-19 pen mihing’ bawltawm ahi a, Pasian’ piansak ahi zongin, kha 7 huam sungah, kicimangsak thei nai lo cih pen, a cimangsak theipa in vantung panin hong nuihsan hithiat lel ding hi cih, phawkhuai hi.\n4. Huih lak pana kilawhthei hi lai leh ollo zaw kanlai ding hi cih, phawkhuai hi.\n5. Lungno nam khat hang bekin, leitung hi zahin hong konlawh zo cih pen, Pasian in hun nunung-a a’ vanzat hi cih, phawkhuai hi.\n6. Thu tuamtuam hangin biakinn tun ding lungsial, thadah, ngian zong paulap zong, a uaikai ngei ta dingin…tua bang tua bang ahi zongin, tua lai hunte mah a nopzaw hi cih, phawkhuai hi.\n7. Media manphatna, thupitna a thei nai lo ta dingin Media om kei lai leh cih, phawk- huai hi.\n8. Zangni suah sim, sialpi vaikuan banga gim ta leh, utthu-a, vaikuan lo ziau, cih lah ahithei lo, vaikuan a thadah a cimtak nuam pian ta dingin, tua bang hunte mah, hun hoihzaw a noppen hun na hi thong veh e cih, phawkhuai hi.\n9. April 15 khit, USA ah hong kiam hethet ciangin, American mi minthang khat in, “Pasian’ tunga thungetna hang hi kei, social distancing hang hi,” a cih se lian khit teh, June 28, 2020 ni-in cases 40,000 dong kah kik cih pen, a kiamsak kikpa Pasian sinso thangpai hi takpi ngel hi cih, phawkhuai hi.\n10. Kua biakna, bang gammi cih te’n loin, Covid-19 huhau-in mi khempeuh in “Pasian loin, Bangmah ahih theih lohna” phawkhuai semsem hi. Mi 1 zang ziau-in George Floyd hangin hong siasuak kik lel veh aw cih, phawkhuai hi!\n11. Leitung bupah “Made in China” vanzat a tampenna gam, Korea bangah, Kimchi, nek theih nekmawh, lothaangsan dong, “Made in China” ahi gam pan Leitung bupah vanzat ding bawlsa, bawltawm dingte kikhak cip cih pen, deihna khat tung lam pan hong vaihawm hi cih, phawkhuai hi.\n12. Hun khat lai, zatomang (Dr) te, Nurses-te, nasep hoih ci-in enhuai lua hi. Hih hun sia hong tun teh, “Nosocomephobia” kici, /Zato kihtat launa/ hangin zato nasemte khualna, utlohna khat hong piang pian ahih\nma’nin leitungah nasep hoih om loin, ih uuk khat ih sep theih ding, poimawh takmai ahi hi cih, phawkhuai hi.\nMore: Coronavirus na ngahphial zongin nasi keiding hi ~ Khawm Pau\n13. A pilpen, a mawlpen, a haupen, a zawngpen, ulian uneu kuamah deidan loin, Sihna in mite baantaang kaih ziauziau lel mawk ahih ma’nin, Thuhilhsia 12:7na, Lei-a piang, Lei ah ciah kik” cih hong hilh phapha ahih lam, phawkhuai hi. “Ka kha in hong kawm pakpa Pasian kiang a zuan takpi mah cih, phawkhuai hi. A Hang Gina mahmah khat om takpi! Lungdam, Dr. Thomas Pau Gin Mang – Creation Family\nPrevious: Khut meleng thahatna (The power of little finger)\nNext: Mualtung kahna pan sinkhiat ~ Lang Khan Chin


url: =Hakha khuapi ki tuahkhiat kulding :: ZOMI DAILY\nHakha khuapi ki tuahkhiat kulding\nposted on 2 December 2015 at 3:50 pm Lomkholna: News, Sawltak\nChin State ii Capital ahi Hakha khuapi pen miteen nading in alauhuai mahmah mun hi ci’n German Geologists te’n genkhia taktakta uhhi. Hih Germany panin hongpai leisunglam pilnanei te ii genkhiatna ah Hakha khuasungbup phialpen guah tamlua hileh acimtheiding lauhuai mun ah om hi ci uhhi.\nGerman Geologists te muhkhiatna ah Hakha khuapi pen amundang ah tuahkhiatding cih ahihi. July khasung guahtui tamluatna hangin mencim in innsia losia atuak mi 4000 val omkhin a, tuate zong tudong Camp sungah aomlai ahihi.\n“Hakha khuapisung bekthamlo amun dangdang te zong teen nading in lauhuai mahmah hi. Ahi zongin hun tomno sungin avek in tuahkhiatding baihloding hi” ci’n State Government Official pan U Tin Maung Soe in Myanmar Times te kiangah genkhia hi. Tua ahih manin Chin State khuapi ding amun adangkhat kizongding cimawk hi.\nGerman Geologists te’n Survey abawlna ah mencim leitolhzia tawh kisai Landslide Risk ci’n Level 4 tawh etcianna nei uhhi. Tua Level 4 lakah Hakha Capital pen alauhuai mahmah dinmun Highest Risk Category ah na ommawk hi.\nRed Color tawh alahteng lauhuai mahmah\nTua ahih manin mencim leitolh alauhuailo mundang azon kawikawi uhciang in Hakha leh Falam kikawmna Highway lamzikpi ii nawkkhawkna munpawlkhat pen “Low Risk of Landslide” ci’n lauhuailo zawdeuh mun pawlkhat mukhia uhhi. Tua amuhkhiat uh mun 4 te pen:\nMighty Prayer, 4 Miles, 7 Miles leh Vanlengtual munlui Old Airport te ahihi.\nHih Hakha khuapi ah mi 25,000 bang teengding in ki ummawh a, tuateng ki tuahkhiatding pen lungkhamhuai simtham hi. July khasung guahtui tamluatna hangin innsia losia tampitak aomkhit ciangin State Official inzong mundang ah ki hepkhiatding ki tangko khinzo hi.\nHakha Township sung limlim ah mimal Population pen 50,000 bang phading cihzong kiza hi. ZD Sawltak #zomidaily\nPrevious: Sia in hong siasak hiam? ~ Hau Za Cin\nNext: UNHCR Cards atuh kizuak vai Malaysia kumpi’n kan\nThuthak Tomkimcing 29 Oct 2014


url: =Aksa Taangciim – 1 ~ Hau Za Cin :: ZOMI DAILY\nposted on 21 August 2015 at 5:40 pm Lomkholna: Article, Hauzacin\nAksa Taangciim – 1\n‘Taangciim’ cih ciang ‘buhciim’, ‘vaimimciim’, ahih kei leh a huampi in ‘annciim’ cihna zong ahi hi. A huampi in ‘Taang’ a kicih ciang ann (food) genna hi a, ‘taangciim’ cih pen ‘annciim’ cihna zong hithei hi. Ahi zongin tuni a i gennop pen ‘taang’ (millet) lakam ah ‘sawmtaang’ (mim leh sawmtaang) pen ahi hi. Zomi te ann nek masak lak ah Mim, Taang, Hakai, Bal, etc cihte kihel kha dinga; a lim deuh leh a ciin tangtang kulzaw deuh Kawlkai, Vaimim, Buh, Mai, etc cihte a nunung lam hikha mai ding hi. Ka nek ngei vive hi bilbel a, mim bang pen ka tam nek hetloh pawl hi a, taang zong ka nek tam hetloh khat ahi hi.\nAksa leh Taang kihuan khawm ‘aksa taangciim’ pen ka khatvei nekna hi! [Aksa taangciim cih ciang aksa leh buh a kihuan khawm genna zong hi veve a, ahi zongin kei gensawm pen aksa leh taang kihuan khawm aksa taangciim ahi hi]. Zomi te paunak ah, “Gitta leh Pute in annpal ciam masa hi,” a cihte banga mi nekma, khanglui ngeina zuih mana ne hi zawlo in, keimahmah in taangciim ka nek ngei zel hangin aksa ngiat tawh a kihuan ka khatvei nekna ahi hi. Taang ciin laiin aksa tawh meh ding cih pen a baih hilo a, aksa bang pen mikhual neih ciang khawng bekin a kine kha ahi hi. Buh ciin i siam ciangin buh leh aksa meh pen tamzaw deuh a, tua mah gam khangto leh minam khangto lakah zong a tua tungah a limzaw na om tuan nawnlo hi.\nKa lamet hetloh, nupi te pau tak leh ka manglama zong ka mat khak loh, ka ngaihsutna ah zong a tua bang annlim om hi cih ka theih ngei hetloh pen Nipini nitak lam kikhop khit ciang ka hawhna innteknu in hong lui venvan mawk hi. Lung lah dam, gil lah vah, tagah nawimu mahmah bangin ka aam nek mahmah uh hi. Taa-pao or wai-taai or take-away ahih kei leh ki tuun lai hitazen aive! Phamawhlopi maw, khatvei aksa taangciim nek sunsun.\nKa nu tawh taang lak ka khawh zel uh thei ing. Vaimim lak ah kipawi taang ka bawh zel uh ka phawk hi. Vaimim banga a khuk nei, a ci kituh hilo a kipawi ahih manin a po dan kibanglo hi. Vaimim kungte lak ah a tam po lua te kibotkhia in, a kivang na deuh tengah kisuan kik in a kikim hilhhelh in kihawi hi. Ka nu ciin te pen taangman vive hi a, buhsih tawh huankhawm in man dakdak hi. A guak in zong a sih in kihuan a, lim lua hi; lei kivalh dekdek liang hi.\nA ciin, a lak, a suk, a huan… nasep tamlua, nek theih dinga a kihuan taktak pen baihlo ahih manin khanglui mite in taang kinekpih, taang kihuan pen deihsakna lian mahmah in a ngaihsut uh ahi hi.\nZomi te tangthu ah nungak melhoih Vanleng tanu ngahna ding a kidem unau te in um sunga taang tang khempeuh lei lak ah sungkhia in a vekpi in a um sungah a thun kik khit ding hi a, a naupang penpen bekin thun kik thei hi. Tua pen bangci thun hiam cih leh gitta hon in huh uh hi. Gitta tui cing te a huh nuamlo a u te in gitta huhna ngahkiklo ahih manin um sunga taangtang te um sungah thun kik theilo uh hi.\nNang zong taangman hi in, taangsih hitaleh na ne ngei lua ding hi. A hul a kihuan ahih kei leh buhsih tawh kihuan zong hi kha ding hi. Ahih kei leh Aksa tawh kihuan mah zong hikha ding hi. Na nu hong huansak hi kha inteh, na ni hong huansak hi kha inteh…. midang zong hi kha thei hi. A limna pen a kigen theilo hi a, buhsih leh aksa zah maha lim Zo ann ahi hi. Deihsakna leh itna tawh hong kipia ann khempeuh a lim ahih mah bangin Aksa tawh a kihuan taangciim lim dan pen a kigen theilo Zomi te annlim hi.\nUSA pen leitunga vaimim tam ciing penpen ahih mah bangin taang tam piangsak penpen gam India ahi hi (world leading producer of millet is India). Anih tuak un Zomi te tenna gam ahi hi. A pianlohna gama ann khatpeuh kinekpih pen a thupina leh a limna ‘special’ ngiat hi. Mel hoih tuam ngiat, sam bang khang tuam leh kilawm. Lungdamna lian cihnopna hi.\nMi nekloh a ne cihna hilo in, mi nek bang kei zong khatvei ciamkha ta ing cihnopna, lungdam man hi. Vok ngoi sa vitvit, namtui veuveu khawng mitkha ah hong kilang a, Khuado Pawi hong nai hanhan tawh kibang hi.\nPrevious: Kammal kilawm pawlkhat (azom 21 August 2015)\nNext: A Lamdang Pasian Kammal\nMi picing te nuntakzia ~ T. Sawm Lian\nKalay kuamsung meekuang luidingvai holimna\nPentecostal Day ~ Pau Do Lian


url: =Tulaitak Malaysia – Thailand – Myanmar kikal leilam tawh nawkding lauhuai mahmah :: ZOMI DAILY\nposted on 20 July 2017 at 10:55 am Lomkholna: Malaysia, News, Sawltak, Thailand, World\nThai gamsung ah zanni Wednesday ni in Thai galkapbu khat leh Kawlgammi pawlkhat Human Trafficking vaitawh thusitna nasiatak in thuak uh cih Reuters pan kiza hi. Thusitna athuak pen akigawm in mi 62 pha uh a, tualak ah Rohingya te khat ii mawhnadaan pen khauhpai phadiak hi.\nThukhenzum “Thai Court” ah thusitna nai 12 sungbang aki neihkhit ciangin Soe Naing Thu @ Anwar akici Rohingya tekhatpen kum 94 thongkiading in thukikhen cihi. Thai gamsung ah mitampi leilam tawnin guklutpih a, tuate gamsung ah akibuksak laitak in asi tampitak om uhhi.\nMi tampitak in gamsungah asihlawhna ahangpen hih Rohingya Puaisa pa hanghi cih kimukhia ahih manin, thong kum 94 tak akiading in thu akipia ahihi.\nTuabek thamlo hih Human Trafficking vaitawh akisawhkha Thai galkapbu “Thai Army General” khatzong kum 27 thongkiading in thu kikhen hi.\nTua Thai Army General pa ii aminpen Manas Kongpan kici a, amahpen Thai gamsung ii leitawlam tengah thuneipi, azalian mahmahkhat ahihi.\nAza neihna pen nazangkhial in, Human Trafficking makaite tawh nakizomkha a, golhguk sum $450,000 bang nane, nalakha ahih manin, tuahangin amahzong kum 27 tak thongkiading in thu akipia ahihi.\nTuaban ah Thai gammi khatmah ahi galkaplui khatzong Human Trafficking ah kihel ahih manin, thong kum 75 akiading in thu kipia cihi. Tuapa minpen Ko Tong kici a, Human Trafficking ah aminthang mahmahkhat ahihi.\nVideo: Thai general, provincial politicians found guilty in trafficking trial\nHih Human Trafficking vaitawh thusitna akibawlpen Thai gam ii tangthu sungah ahuaisiapen khatin akiciamteh ahihi. Human Trafficking tawh thusitna athuak pen akigawm in mi 62 hi a, pawlkhat pen mithahna, numei buanna, tehci te kam hukcipsakna cihbang in mawhna tuamtuam tawh thukhenna athuak uh ahihi.\nHuman Trafficking tawh akimankha tepen Myanmar, Laos, Cambodia cihbang gamtuamtuam panin mizawng te kici a, Malaysia leh Thai gamsung ah nasemding in aguk lutpih uh ahihi.\nRelated: Malaysia gamsung thukham palsat “Crime List” sungah suzuak mah tampen\nHih thuthang tawh kisai in, tulaitak Malaysia – Thailand – Myanmar kikal leilam tawh aciah ahi zongin, apai ahi zongin lauhuai mahmah kici hi. Tua ahih manin, na meltheih tanau te leilam tawh Thai gamsung anawksawm aomkhakleh ahunlap in kigenpihding thupi khading hi. Sawltak #zomidaily\nPrevious: Kuala Lumpur khuasung panin gamdangmi akigawm in 373 kiman, Boss 5 zong kiman\nNext: Papi khatin tapasal deihin azi kumkhatsung in nau 4 veitak phiatsak ahih manin sihlawh


url: =Ka pa kahneh lua ~ Lian Tuang :: ZOMI DAILY\nposted on 22 July 2016 at 9:10 am Lomkholna: Article, Liantuang, TuunlehZua\nKa pa pen Khristian khat ahih hangin a kum 60 ciangciang pen zu tawh sa tawh kidiahin a gualnuam thei mahmah khat ahi hi.\nNopna dahna ah zu ne in, tua khit ciangin singtawng tat in zolapi awi pah ngiaingiai hi. Zolapi dawng khat a kihil sim in kah cihtakin kap den hi. Kapsa a melhoih omlo ahih mah bangin amai san neinai, a nap tolh zaizai pi in la sa nainai hi. Khitui taak datdat sa in lam pahpah hi. Alam kawm in la a eu in sa valval lai hi.\nAma kap en in a lawmte nui zaizai uh hi. Thangah semsem uh hi.\nKei bel ka maizum mahmah mai hi. Ka pa zong kahneh ka sa mahmah hi. Ka hawmthawh mahmah hi. Pasal pipi kahneh phadeuh teh ka ci thei zel hi.\nKhua ( Tuithang ) ka ciah uh ciangin papi nupite kiho leh khitui luang pahpah hi. Innlam pite pute in “Khaino aw na khitui luangluang sak nawn ken” ci uh a, tua hun ciangin “ hi mah ei mataw” ci in kap semsem thei hi.\nTua hun ciangin naupang vai ciding hiam kei om muan in ka zum mahmah hi.\nKumpi nasep tawh nuntak zongin ka om khit ciangin zong innlam ka ciah ciangin ka pa mah tawh u sung nausung nopna dahna ah ka kikhawl thei zel hi. Ka neulai dan mah in kap thei zel a, tua hun ciangin bel bangmah ka pau nawn kei hi. Ka pa a kap pen a mawk kah hi kei. A thu khat om hi ci in ka sangsiam ta hi. Maizum dingin ka ngaihsun nawn kei hi.\nKa phawkkhak velval thu bang gen pong leng, Pu Pau Khan Khup te innkuan ( Singapore ) innlam ong ciah khat a thupiang ahi hi. Tua ma ni nithum ni li lai pawl in ka pa tawh cycle ka kibung uh a, kapa kheme thum a guh a kitan ahi hi. Inn ah om leh a kang lingliang ahi hi.\nPu Khupte nitak kitutpih ngeingai hi. Ka pa ut tentan ahih manin ka pai uh hi. A khe leisik theilo ahih man in ka tawi hi. Zolapite kisa ziahziah hi. Ka pa bel a ngei a ngei hi ta, nuam sa lua hi mai hi.\nLa khat a man ciangin khat in ka pi Ciin Lam Cing ( Capt Mang Tung Nung’ nau, Col. Khen Za Mung’ ni ) late ong hil deldel hi. Tua tak ciang bel ka pa kah cihtak ong kap hi. A dangteng pen lasak nuam sa semsem in kihuang ngiaingaih uh hi. Kap kawm, la a eu a sa kawm, lungkim zo nailo ahih manin lam dingin ong kipan hi. Ding thei vetlo ahih manin ong sam a “ ka tutphah tawh ong dom in la a laizangah ong koih in” ong ci a kei zong ka tuahpah hi. A tut sa in lamlam in kapkap a nuam sa mahmah hi. Adangteng bel thangah lua a kinui ziahziah hi mai hi. Ka pa zukham man a kap hi kei. A thu khat om hi ding hi ci in ka sangsiam lel a maizum huai in ka ngaihsun nawn kei hi.\n2014- 2015 kum nih sungin ka nu le pa, ka nau neu pen leh ka makpa ( ka nau pasal) te in a ban takin ong nusia damdam hi.\nInnkuan sung le nisim nuntak dan thakhat thu in ong kikhel lian hi.\nThu kigen la kisa khat peuh I galzak bek zong khat veivei ka kahlawh hun ong om hi. U sung nau sung nopna dahna ah ka pai ciangin nidang bang loin upmawh lohpi in khitui tolh zatzat thei hi.\nKhatvei khualzin inn ka ciah khat, inn ka tun ciangin ka tanu u zaw ( Mangleuh ) in kuama sawlloh pi in tuivot ong suah saisai hi. Ka lungdam hiam, ka ngaihsut tam hiam theilo,tuivot hai ka san kawmin ka khitui ong tak daudau hi.\nKa tanu in a nu kiangah “ Ka pa tui ka piakleh kap ei nu, ka pa kahneh lua ei” ci in gen hi.\nTua hun laitakin ka bil ong puak leklak a, ka neu lai a ka pa kahneh ka sak pen banghang hiam cih ka tel thei pan hi. Khitui tampi ka bei khit ciangin ka pa kahnehna thute a tel thei pan ka hi hi.\nPrevious: Tulaai Leitung Thuthang Tuamtuam Updates July 21, 2016\nNext: 21st Pinlong Conference leh Mualtung Mite


url: =Feb 11, 2017 Mittaw khat ii lametna Thupuak: Marian ~ MUC\nFeb 11, 2017 Mittaw khat ii lametna Thupuak: Marian\nAdmin 11:01:00 AM Articles, MISSION NEWS\nMittaw khat ii lametna\nMarian in a nu sung panin khuamulo sa-in a suak hi lo hi. Ahi zongin kum khat a phak ciangin a khuamuhloh lam a nu le pa in hong thei uh hi. Poland gam nisuahna lam, Radom khua tawh kigamlo khuano khatah tengin lokho uh hi.\nMarian’ pi kepna pan khangkhia ahih manin tua hangin Marian in a pi tungah lungdam mahmah hi. Bang hang hiam cihleh a pi tungtawnin Maria in Pasian’ Thukhamte thei hi. Marian in kum 9 a phak ciangin Warsaw khuapi saklam a om Laski Pilsinna Center ah sangkah hi. Hih mun in khuamu theilo mite sangkahna mun khat hi.\nLai Siangtho thu theihtel masakna\nMarian in Tan 4 a man khitteh Roman Catholic sang khat ah a sangkah zom hi. Tua muna a sangkahna panin Marian in Lai Siangtho sung thute a theih masakna mun hong suak hi. Laski Center pan in Thukham Sawm thu tawh kisai a theih thu le a pi in a gen Thukham Sawm a kibatlohlam hong phawk khia a, Thupiak Nihna ah “milim bawl kei in” cih thupiak om lo hi. Thupiak Sawmna khennih kisuahlam zong hong phawk hi. Marian in bang mah pau lo-in Lai Siangtho sim toto-a, Mualtung Thuhilhna a sim khak takteh thuman hong mu tel hi. “ Thukham le Kamsangte genkholhnate a phiat dingin hong pai hi, ci-in hong ngaihsun kei un. Tuate a phiat dingin a hong pai hi lo-in, amaute’ hilhna a kicingsak dingin a hong pai ka hi zaw hi” (Matt. 5: 17 , 18). cih thu hong simkha hi.\n“ Bang hangin Thukham Nam Nih om thei hiam? bang hangin kibang lo hiam? ci-in Marian in a siate hong dong hi. A sia pa in “ Pawlpi in Pasian in a thupiak thute kheltheihna nei hi” ci-in a sia pa in dawng kik hi. Tua a kipan Marian in hih sangah sangkah nawn lo hi.\nProtestant Lamah hong lunglut\nLaski pan a sangkah a man khitteh Marian in Anna tawh hong kiteng uh hi. A tenna gam uh Poland ah Catholic thuzui a tam zawk hangin Anna in Protestant upna thei beh nuam hi. Ni khat Anna in laidal neu khat hong mu kha hi. Tawmsuk in a et leh Lai Siangtho galsin theihna khat hong mu hi. Lai Siangtho sin dingin Anna in zong a min va pia hi. Lai Siangtho sinna a zawh khitteh Radom khua-a SDA pastor in zawhna lai certificate pia-in SDA biakinn ah kikhawm dingin Anna hong zawn hi. Anna zong biakinn ah hong kikhawm hi. A zak thute le SDA thu upna thuman a sakziate a innkuanpihte kiangah pulaak zel hi.\nMarian in SDA biakinn ah hong kikhawm hi. Hih biakinn ah khuamu lo khat zong hong kikhawm hi. Pawlpi mite in hih khuamu lo pa tutna ding pia, hopih cihte Marian in a muhteh lamdangsa mahmah hi. Marian in Sabbath School thusinnate, biakpiaknate kihel in a zak ngei loh thu tampi hong za thei hi. Kikhop man khitteh pawlpi mite in an ne dingin Marian zawn uh hi. Marian in tua bangin a kikhopna panin Lai Siangtho sinnopna lungsim hong nei hi. A kuanun hih biakinn ah va kikhawm zelzel uh hi. Tawl khat khitteh Anna le Marian zong tui kiphum uh hi.\nA Manpha mahmah:\nKum tampi sung Mariain in upa le Sabbath School makaipi sem hi. Biakna kin mahmahin citakin, a thuhilh dingte, lesson hilh dingte hoihtakin kigingkhol den hi. Hope Channel, TV pan in Pasian thu kigennate tung panin zong hamphatna tampi ngah thei hi. Amah bek hi lo, mi tampi in Hope Channel, TV tawh thugenna tungtawnin thuman hong thei uh hi.\nPoland gam mi 96% , 39,000,000 Roman Catholic upna zui uh hi. Italy gam mi hi lo, Pope masa pen pen in Pope John Paul II hi-in amah pen Poland gammi hi. Poland gam panin Noble prize ngah khin mi 17 om hi.\nTu quarter 13 Sabbath School sumpi in Poland gam ah Hope Channel, TV tawh kigenna ah zat dingin kipuak ding hi. MUC in Laibung khua thaka pawlpi huhna dingin kipuak ding hi.


url: =Jesu na lungtang sungah hongsuak takpi leh! ~ Khaibawi :: ZOMI DAILY\nJesu na lungtang sungah hongsuak takpi leh! ~ Khaibawi\nposted on 25 December 2016 at 8:45 pm UTC+9:30 Lomkholna: Article, Biakna, Christmas, Khaibawi\nLungdambawl tam veipi bawlbawl napi hangin I Christian nuntak kalsuan zia aki khel tuanlo Christian minpua mi tampi ki om hi. Ahi zongin a lungtang sungah Jesu asuak taktakte na kikhel uh hi. Mi pawlkhatte Jesu muke napi un aki kheltuanlo zong na om veve hi. Ki khel I cih ciangin namtampi om a, tuate khempeuh kigen khin zoloding himah leh Jesu amu mi nihte thu tawm I gennuam hi.\n1. Sawltak Paul ki khel dan: Lai Siangtho sunga Sawltak Paul nuntak zia, I et ciangin Jesu amuh a kipan a nuntakna kikhel vilvel in, ni dang a Topa Jesu a umte langpang in Thongsung khawngah khia, that, bawlsia cih bang dan a tuamtuam in om himahta leh Topa Jesu tawh aki muh a kipan kikhel in Jesu a umte bawlsia nawnlo hi. A leitung pilna enleng zong, sang mahmah in Lai Singthosiam(Theologian) khat in aki ciapteh ban-ah, biaknalam ah zong, tua hunlai tak-in biakna makaipi Farisi te khat hi-in mi zahtak mahmah khat zong ahi hi. Ahi zongin Damascus khua lamzuatna lampi ah Topa Jesu hong muhteh kikhel in a biakna nangawn nusia in Christian suak a, lungdamna thu (Gospel) tangko in zin kawikawi hi. Khatvei leh thu ummite kiangah hawh in thapia, pantah, thuhilh, tai akul leh taigiap, khatvei leh gammial nawk cih bang dan atuamtuam in Pasian na ahih theihna zahzah itsiitlo in sem a, lamphei bekbek natawn den hetlo hi. Nop sakna bekbek na phukha den hetlo in Pasian na a sepna hangin tam veipi, bawlsiatna, ko siatna, vuakna, satna a tuamtuam tampi thuakta leh a sihdong in Jesu a ding, thuman in cihtak hi. Tuhun piangthak, Jesu honpa, gumpa in kasang hi, aci ta ding leh biakna makai asem Pastor, upate leh Christian a kici peuhmahta dingin sawltak Paul nuntak zia, Pasian na asep zia, ngaihsuthuai, etteh huai, ciinhuai mahmah hi. Bang hang hiam cih leh tuhunteh mi tampi te’n Christian suakle uh, biakna makai Pastor, upa sem le-uh nuam a kisa pahding, a haupah ding, min phatna, pahtawina a ngahpah ding kisa kha mawk uh hi.\n2. Judas Iscariot ki kheldan: Hih pa pen Jesu nung a zuihma in ngabet nasep leh a tuamtuam asem hina pi’n Jesu a muhteh kikhel in sem nawnlo a, Jesu nungzuilua kisa, ama Gospel paipaina ah tamveipi zuiden in annkuang zong a umkhawmkhawm, sum kempi a zong aneih uh himahta leh piangthaklo mawk a, sum leh pai bekbek kha mangthang matding sangin na ngaihsun denzaw mawk ahih manin a tawpna ah, a Siapa, a makaipipa Jesu leh hek in sum 30 tawh zuaklai hi. Pasian in zong awilolua sam hiding hiven, ahih kei leh ama gamtatna, a khaici vawhmah atkik aidiam, a gilpi puakkham in amah le amah ki gui-awklawh hi. Tuhun biakna nasem Pastor, upate leh Christian khempeuh ading in Judas Iscariot Jesu a muhteh a kikhel dan, a Pasian nasep dan or a Gospel paidan, Pasian ading in a nuntak zia ngaihsut huai mahmah hi. Bang hang hiam cih leh ama kikhel dan leh ama Jesu nungzuih dan Christian tampi tak omkhin hi.\nHih a tunga I gen tagel mite nuntak zia enle hang, Christian te nuntak ziading, tampi kimu thei hi. Mi pawlkhat te’n Christian suah manin haupah ding, lianpah ding, nuamsa pahding, leitung nuntak haksatna peuhmah phukhalo ding, mukhalo ding, zakhalo ding, phawkkhalo ding bangin kingahsun, ki lamen uha, tuaci bang haksatna khat peuh atuah uhteh Pasian in hong taisan hi, Pasian in hong ompihlo hi, ka upna manlo hikha ding hi, ci-in lungkia, thanem in pawlkhatte bangin Pasian nangawn taisan uh hi. Hauhna, liatna, minthangna khempeuh Topa’ nang tangzaw in, nang kong pia hi, ci-in a la nangawn in sasa napi hang in hihte lunggulh in, ngahzawh lohteh Pasian taisan, Pasian nuaksan khawng in I om khak mawk leh I lungtang sungah Jesu hong suak taktak nailo, hong innteek taktak nailo hikha ding hi. Jesu na lungtang sungah hong suak taktak leh ama deihna bangin nuntakding na lunggulh dinga, zuagen ding, mikhem ding, mi mawk gensiatsiat ding, a manlopi a, mi mawhsak ding, sum hong piazo dingte kiang bek ah hawhding etc, na ut nawn kei ding hi.\nJesu na lungtang sungah hong suak taktak leh leitung hauhna sum le pai, min le za, vang le limte ngahnop manin, Pasian deihloh gamtat, luheekte in hong zo nawnlo dinga, “Nang deih bang Topa, nang deih bangbang, nang mah belseekpa kei tung man bang” cih late saknuamsa bek hilo in gamtatna tawh na zuinuam dinga, bangbang nathuak zong in Pasian tawh na ki zopna kitatlo ding hi. Sia utman, upa makai utman, sumpi zatnop manin ki pawlna buai saksak, ki pawlna thak phuanphuan, ei naihuai a hilote pawlkhat deidan, hong itte bek it cih bang dan, leitung lungsimte in zong, hong zonawnlo ding hi. Lungdam bawl thupha nang le na innkuanpihte tungah hong tungta hen.\nPrevious: December 25, 2016 Chrismas ni thulamdang piang te\nNext: Christian Hymn te’ tangthu: Lam Ong Hilh In, Tung Pasian Aw


url: =A thahat numeite ~ Dong Mung :: ZOMI DAILY\nposted on 21 March 2018 at 1:23 pm Lomkholna: Article, Dongmung\nThupatna :: Leitung piancil pan kipan tuni dong Numeite in thahatna nei ciat uh hi. Amau thahatnate zong pasalte mah bangin hihtheihna, sepzawhna nei uh hi. Leitungah Pasian in mihing(Adam) a bawl cilin amah ahuh dingin a naakguh khat lakhia in numei(Eve) na piangsak hi. Tua numei pen pasal naakguh pan ahih manin pasal(Adam) in amuh ciangin lungkim mahmah hi. Tua numei pen pasal pumpi sung pan kila khia ahih mah bangin pasal bangin thahahtna leh vangliatna a nei hi. Pasian in mipa(Adam) tunga apiak hih theih, sep theihnate tua minu(Eve) sungah zong a om ahi hi. Eve pan kipan suk ngekngek numeite in Zomi nnumeite zong ahi hi.\nTutung in Laisiangtho sunga numeite thahatna tawm kong gelh khia nuam hi. Khatna ah Suahtakna apiangsak numeite leh Nihna ah Khanlawhna apiangsak numei ci-in khen nih in kong khen hi.\nI. Suahtakna apiangsak numeite\nA. A pasal ading suah takna!\ni). David zi Mikhal (I Sam.19:11-12)\nDavid in Goliath that in kumpi huang sungah a om ciangin Israel mite in Kumpi Sawl sangin it zaw in a paakta zaw uh hi. Tua ciangin kumpipa Sawl heh mahmah in haza mahmah ahih manin David a thah theihna dingin a tanu tawh a kiteeng sak hi. A tanu upen gawm a sawm hi-a, himah leh lemlo ahih manin anihna nu Mikhal tawh akiteengsak hi. Kumpi Sawl ii ngaihsutna ah, “Ka makpa hong hi henla,, Philistia tawh hong kido leh gal phual ah si lel ding hi”, ci-in makpa dinga a teel ahi hi (I Sam. 18).\nAhi zongin a tanu Mikhal in David it mahmah ahih manin apa’ thah sawmna pan David a hon khia hi. Gal phual ah a sih theihloh ciangin Kumpi Sawl in a galkapte sawlin David a thah nadinguh a vaihawm hi. Tua thu Mikhal in a theih ciangin, “Tu zanin na nuntakna na suahtak kei leh, zingciangin nang hong kithat ding hi,’ a ci hi. Tua ahih ciangin Mikhal in tawletah David khia suk hi. Amah a suakta hi”(I Sam.19:12). A pianna apa galpa ahi a pasal suahta sak hi.\nii). Nabal zi Abigail (I Sam. 25:23-35)\nAbigail pasal Nabal pen mihau khat hi-in a gamtat sia, lungsim kheltat, a ki ukzo lo mipa ahi hi. David in a tangvalte sawlin nek-le-dawn a ngetsak leh a piak sang sik in na phun sanin a na tawng gawp zawsop pa hi. Tua bangin tangvalte in a nget uh a ngahloh ban vuah ko gawpna, tot gawpna, zahkona a thuak uh David in a theih ciangin Nabal leh a nasemteng vat mai dingin a kuan uh hi. Tua bangin a pasal gamtat hoihlohna hangin David leh a galkapte heh mahmah sa in hong kuanna thu Abigail in a zak ciangin manlang takin kithawi semsem a, a pasal khialhna thuum dingin a kuan khia hi. David kiang a tun ciangin a pasal ading va thuum a, David in a maisak hi. Tua ciangin Nabal sihna tawh kipelh in a suakta hi.\nB. A innkuan, tanau sung suahtakna!\ni). Rahab(Joshua 2)\nJoshua leh a pawlte(Israel) in Jericho khuapi simin a lak ding kuan un Jericho khuapi om dan leh a teeng mite dinmun a theician dingin a tangvalte mi nih thukan dingin a sawl hi. Thukante hong pai hi cih khuasung miten a theih ciangun manin a thah theihna dingun a zong uh hi. Tua laitakin numei paaktat Rahab in a inntung khumah amaute a na seel hi.Tua bangin Rahab in a seel sim khit ciangin khausan khat tawh a tawlet pan amaute khai khia suka amaute a ciah kik thei uh hi.\nAmaute in Jericho khuapi a suksiat ni uh ciangin amau innkuan sungah hehpihna lakin midangte tawh a suksiat khawmlohna dingun Rahab in a ngen hi. Ama ngetna mah bangin thukante a thukim uh hi. A sawtlo in Joshua leh apawlte in Jericho hong simin hong vat mai uh hi. Ahi zongin Rahab leh a innkuan, a tanau teng in suksiatna thuak kha lo in suahtakna hong ngah uh hi.\nC. A minam ading suahtakna\ni). Esther kumpinu (Esther 4:16-17)\nEsther i cih pen Susa khuapi pan gamneu 127 a uk kumpipa Ahasu-eras zi ahi hi. Amah pen Judah numei khat ahi hi. Kumpi Ahasu-eras nuai lian-a za lian penpa in Haman ahi hi. Kong cingpa ahihleh kumpinu pano Mordekai ahi hi. Mordekai in Haman tungah zahtakna pia nuamlo ahih manin Haman heh mahmah hi. Tua panin Haman in kumpi ukna sunga om Judah mite khempeuh thah mang ding leh suksiat mang dingin a vaihawm hi. Tua a vaihawm pen a tangtung ding hong hitaktak ta hi. Tua hunin kumpipa kiangah huhna ngen thei dingin Esther kumpinu bek a om hi.\nAhi zongin kumpinu ahita zongin kumpipa kiangah utut in kilut theilo a, tua banah lut theihna ding zong kimawk nget theilo hi. Kumpipa kiangah ih lut ding ciangin va kingen a kumpipa in a ciangkhut tawh phalna hong theihsak kei leh kilut theilo hi. Tua bek thamlo in kumpipa lungkim kei leh sihna nangawn a kithuak thei ahi hi. Tua dan dinmun sihna leh nuntakna kikal ah Esther kumpinu om hi. Ahi zongin ama’n “..ngeina ahih loh hangin kumpipa kiangah ka va pai ding hi; ka sih leh zong a si ka hi mai ding hi’, a ci hi”(v.16b). Esther kumpinnu in a minam adingin “ka sih leh zong a si ka himai ding hi” ci-in a kalsuan manin suksiatna thuak ding a minamte in suahtakna hong ngah uh hi.\nD. Leitung ading suahtakna!\ni). Zeisu nu Mary (Lk.1:36-38)\nMawhna leh khialhna tawh kidim mihingten suahtakna a ngah theih nadingun leitungah Pasian takpi mihing bangin hong pai hi. Tua hong paipa Pasian tapa Zeisu pen Mary sungah nau ngek bangin hong piang hi. Mary pen Joseph tawh kiteeng dingin zu thawl kipia sa ahi hi. Tua mah bangin pasal tawh khatvei zong a om khawm ngeilo nungak siangtho khat ahi hi. Vantung mi-in Mary kiangah “nang gaai in tapa khat na nei dinga, a min dingin Zeisu na phuak ding hi”(v.13), ci-in a gen hi; tua ciangin Mary in, “Na gen bangin kei tungah hong piang ta hen” a ci hi(v.38). Tua bangin Mary in “Na gen bangin kei tungah hong piang ta hen”, ci-in a thukim ciangin Pasian tapa Zeisu, mawhneite gum khia pa hong suak a, mawh nei leitung mite in mawhna thong sung pan suahtakna ih ngah hi.\nII. Khanlawhna apiangsak numeite\nA. A innkuan sung ah\ni). Timothy pi Lois (II Tim. 1:5)\nTimothty pi pen Sawltak Pawl tungpan a piangthak hikha ding hi. Pi Lois in thu-um in Zeisu gumpa leh Topa in a san manin a tanu Eunike in zong Zeisu na sang hi. Eunike in Zeisu a san manin a tapa Timothy in zong hong sang to thei hi. Lois in Zeisu na sangin a tanu Eunike in zong hong sang a, a tupa pa Timothty in zong hong sang hi. Lois in Zeisu gumpa leh Topa in a san manin a innkuan sungah khanlawhna piangsak a, a tanu Eunike, a tupa Timothty-te in Zeisu nungzui in Pasian na sem hong suak thei hi. Lois hangin a tupa Timothty in kum tawm lai himah leh Pasian na sem muan huai khat hong suak hi.\nB. A khua, a tui, minam leh gam sungah\ni). Samaria numei(John 4)\nZeisu a nungzuite tawh Judea gam panin Galilee gam lam manawh in khual hong zin na vuah Samaria gam nawkloh phamawh hi. Samaria gam nawkin hong pai uh a, Saikhar khua hong tung uh hi. Tua khua gei ah Jacob in a tapa Joseph a piak lo khat om hi. Tua lo sungah tui khuk khat om a, Zeisu in tua tuikhukah tui dawn dingin hong zuan hi. Tua tuikhuk ah tui tawi dingin Samaria numei khat zong hong pai hi.\nZeisu leh Samaria nnumei nu tua tuikhuk ah hong kimu in hong kiho uh a, tuapan in tua numei nu piang thak in a tui um nusia in, tai pah vingveng a a khua ah va tangko hi. Tua panin Samaria gam ah Zeisu thu kizel in khanlawhna lianpi hong piang hi. Cinate in damna ngah in, mittawte in khua mu in, khelbalte lampai uh hi. Samaria nu hangin a khua, a tui, a minam, a gam sungah khanlawhna lianpi piang hi.\nC. Leitung ah\ni). Tuiphumpa John nu Elizabeth(Lk.1:5-25)\nElizabeth pen Siampi Zekhariah zi ahi hi. Amah pen ta ngei theilo a ciing nupi khat ahi hi. A nupa un a kum uh zong tam ta hi. Siampi Zekhariah in siampi na semin biakna tau ah a om laitakin vantung mi-in hopih in tapa khat a piak ding a kamciam hi. Tua mah bangin Elizabeth in nau hong paii in tapa khat hong nei takpi uh hi. Tua ciangin anu deihna bangin a min dingin John hong phuak uh hi.\nElizabeth sung panin hong piang khia naungek hong khang lian in hong picin ciangin Jordan gun kiim gam khempeuh ah thu gen hong kipan hi. Ama’n “Na mawhna panun kisik unla tui kiphum un. Tua hileh Pasian in na mawhnate uh hong maisak ding hi”, ci-in thu ahilh hi(Lk.3:3). Tua ama thuhilhna tungtawn in leitungah khanlawhna hong piang khia hi.\nA zi hangin thahna a thuak ding pasal in suahtakna ngah hi. A zi hangin aki ukzo lo a hai gamtat pasal in suahtakna ngah hi. Nupi khat hangin a kisusia ding innkuan, minam, gamin suahtakna ngah hi.\nNupi khat hangin innkuan sungah khanlawhna piangin Pasian na sem muanhuai hong piang khia hi. Numei khat hangin a minam, a gam sung leh leitungah khanlawhna piang hi.\nZomi numeite zong na pasal suahtakna ding, na innkuan suahtakna ding, na minam suahtakna ding, leitung bup suahtakna ding in nang na hi hi.\nAtunga ih pulakte zong Zomi numeite mah bang ahi uh hi. Zomi numeite zong ih pasal ading, ih innkuan ading, ih khua ading, ih minam ading, ih gam adingin thahatna nei cih phawk ciat ta ni. Zomi numei khempeuh in ih thahatnate a theician leh a zang thei dingin Topa’n thupha hong pia kim ta hen! Dong Mung\nPrevious: Mytel Company (Chin state ) ah nasep kisiau thei\nNext: ZBC Hymnal Singing Competition nuamtak kizo\nWonderful Definitions : Alamdang Khiatna neite\nNihgeel Itna ~ Dimno’ Pa\nNew Zealand gam aom alamdang mahmah “Champagne Pool” ~ ZD\nGaldona ~ Bob Tuangpi


url: =Peru gamsung ah Bus khat tuahsia, mi 44 si, 11 liam :: ZOMI DAILY\nposted on 22 February 2018 at 11:21 am Lomkholna: News, Sawltak, World\nSouth America, Peru gamsung ah dawlnih apha Double-decker Bus khat Wednesday ni in kibung a, mi 44 takin sihlawh cih AFP pan kiza hi. Hih Double-decker Bus pen Peru gamsung Main Motorway ahi Pan – American Highway tungah atailaitak atuahsia ahihi.\nMualdawn ah akibawl Pan – American Highway panin akiasuk hi a, kengdang Pi 260 (80 meters) asanna ah akiasuk ahihi.\nPeru, Arequipa Region sungah atuahsia hi a, Arequipa police chief General Walter Ortiz in agenna ah mi 44 sihi ci’n genkhia hi. Aliam bekbek zato akipuakzong mi 11 bang pha kici hi.\nHih Double-decker Bus sungah Passenger akigawm in mi 45 atuang in ki ciamteh, Register akibawl hi ci’n Interior Ministry te’n genkhia uhhi. Ahi zongin asi aliam leh Registered Passenger pen kituaklo kici hi.\nAhi zongin Peru gamsungah Bus tepen lamkal paninzong Passenger pawlkhat kumsak, pawlkhat tuanbehkikzel ahih manin, Registered Passenger leh asi aliam miphazah akituaklo hiding kici hi.\nAsipen mi 44 hi ci’n Interior Ministry te’nzong gencianna nei uh a, ahi zongin aliam miphazah taktakpen akician in pulakkhia nailo uhhi.\nTuahsiatna apianhun pen zingsanglam khuamiallai 1:30am hunpawl kici hi. Tuahsiatna akizak ciangin Firefighter leh Police te akihel Rescue Team te’n delhpah uh a, aliam tezong zato ah puaktheih nadingin ki vaihawm pahhi ci’n Arequipa governor Yamila Osorio inzong ama Twitter tungah gelhkhia hi.\nTraffic police chief Colonel Jorge Castillo inzong hih tuahsiatna ah misiluang tepen Rescue Team te’n hemkhia uh a, tuahsiatna ahangpen Police te’n hoihtak kankhiading uh cihi.\nAliam tezong tuahsiatna panin 57 km (35 Miles) bang agamlatna ah zato puakkul ahih manin, Rescue Team te buaimahmah uhhi. Tua ahih manin galkap te vanleng “military helicopter” kizang in, cina te vanleng tawh Arequipa City ah kipuak uhhi.\nHih atuahsia Double-decker Bus pen Rey Latino Company te neihsa hi a, Chala City panin Arequipa City zuanin azinkhia ahihi. Adinkhiat khitzawh nai 4 khitciangin atuahsia kici hi.\nPeru gamsung ah tukumsung mawtaw tuahsiatna lianpi apiangpen anihveina ahihi. Nungkha January 02 ni inzong Central Coastal Area ah Bus khat tuahsia in, guamsungah kiasuk a, mi 52 takin sihlawh uhhi. Major Accident khakizom in apiangto ngekngek ahihi.\n2016 kumkhatsung bekbek inzong Peru gamsungah Traffic Accident tawh asipen mi 2700 bang phahi ci’n Official Figures pulakna kinei hi. Sawltak #zomidaily\nPrevious: Vondeih Kep Ding – 136 (Dimno’ Pa)\nNext: Vanleng sungah numeikhat in abombi sungen huihtawh mutkeusak


url: =Yangon ah Zomi Nam Ni Kibawl Ding :: ZOMI DAILY\nposted on 18 February 2018 at 12:18 pm UTC+9:30 Lomkholna: News, Zomi\nHong tungding February 20, 2018 (Tuesday) ni-in Yangon khuapi sung ah om Zomi te in A 70 Veina Zomi Nam Ni nuamtak leh picing tak zat dingin kigel hi.\nHih hun ah kipawlna Zomi kipawlna khatpeuh in vaihawm ziau hilo in Yangon om Zomi ki pawlna khempeuh in kipawl khawm aa kibawl ding ahi hi. Hih hun ah Zomi atam theithei paikhawm aa, Zomi hihna lakkhia kia hilo in minam itna leh hihna tawh hun la a paikhawm ding in i kizawn hi.\nHih Zomi Nam Ni ah Global Zomi Alliance in moh leh avot tawh apaikhawm khempeuh taitak in hong vak ding uh hi.\nHih hun sungah hun hong kepsak dingin Pu Mung Laan Thang kiseh aa, aman nopci tak leh thalawp huai takin hong makaih ding hi. “Lunglau lo aw, Zogam lei aw,” cih latawh mipi in la kisa khawm ziahziah ding aa, Sm Niang (LZNiang)in hong makaih ding hi (lasa nuam te in Piang (OM) kiangah na pia un). Dr Khen Za Sian in vaimuak thugen na hongnei ding aa, tuakhit ciang Zomi lasiam te in hong awi ziahziah ding uh hi.\nZomi Zogam Zosuan tate ading Pasian thu leitung thu tawh makai te ading thunget khopna hun zong limci tak kibawl ding hi. Zomi mihau Pu En Za Kap, Zomi sungah etteh tak Pu Thang Khawm Cin te in Zomi te ading kisam asak te uh hong genkhia ding uh hi. Mipi in “Tun Sung Khatpan” cihla kisa khawm ziahziah ding aa, hunkhak naleh nek leh dawn in hong zui pah ding hi.\nHih hun ah Dr Pum Khan Pau (Professor Visva Bharati University, Santiniketan, India) zong hong kihel thei dingin ki lamen hi.\nHih hun sung khempeuh Live in kikhah ding hi.\nPasian in Zomi Nam Ni nuamtak a uap thei ciat dingin Yangon Zomi khempeuh cidam ludam na hongpia ta hen. Amun ding ahih leh Photo sungah ompah ding hi.\nThupiakna om bangin\nPrevious: Messiah i Puanpi (The Mantle of Messiah)\nNext: Mexico gamsung ah Helicopter khat kia in mi 13 si, 15 liam\nNungzui hoih leh kikhelna ~ Pau Khat Suan